text:
सतसइया के दोहरे अरु नावक के तीर, देखन में छोटन लगें घाव करें गंभीर
विज्ञान प्रौद्योगिकी मंत्री गौतम सिंह के ताजपुर में अभिनन्दन भइल. कहलें क जनता के उम्मीद पर पूरा उतरे के कोशिश करीहें. कहलें कि माँझी के हरियाणा बनावे के वादा कइले बानी आ ओह पर काम शुरू हो गइल बा.
रिविलगंज हाई स्कूल में सिग्रीवाल के स्वागत भइल. बतवलें कि रिविलगंज के पेयजल समस्या खतम करे खातिर एहिजा सात करोड़ के लागत से पानीटंकी बनावल जाई.
मशरख थाना के बहादुर गाँव में आग लगला से लाखो रुपिया के संपति राख हो गइल.
गोपालगंज विधिक न्यायालय में लोक अदालत लगा के सवा चार हजार मुकदमा के निपटावल गइल. एह मुकदमन में दाखिल खारिज के लगभग चार हजार मामिला रहुवे. कुछ मामिला बैंक करजा से जड़ल रहे. अधिकतर मामिला दुनु पक्ष का आपसी सहमति से करावल गइल.
अखिल विश्च भोजपुरी समाज मंच के एगो बइठक काल्हु आरा में भइल जवना में भोजपुरी के मान्यता खातिर केन्द्र से सिफारिश करे खातिर दिलीप वर्मा के प्रस्ताव पर बिहार सरकार के सहमति पर खुशी जाहिर कइल गइल. माँग उठावे खातिर दिलीप वर्मा के बधाई दिहल गइल.
मोतिहारी में पिपरा टीसन पर मुजफ्फरपुर नरकटियागंज एक्सप्रेस में चेन पुलिंग कर के भागत तीन गो बदमाशन के रल पुलिस चहेट के पकड़ि लिहलसि.
बरहज देवरिया के बाबा राघवदास भगवान दास पीजी कालेज में बाबा राघवदास के ११५वीं जयन्ती के समारोह आजु अतवार से शुरु होखी. काल्हु दीक्षान्त समारोह में साल २००९ में स्नातक आ स्नाकोत्तर परीक्षा पास करे वालन के उपाधि दिहल जाई. दीनदयाल उपाध्याय विश्वविद्यालय गोरखपुर के कुलपति समारोह के अध्यक्षता करीहें.
पूर्वमंत्री आ कांग्रेसी नेता महाबीर प्रसाद के ब्रह्मभोज शनिचर का दिने उनका गाँव उज्जरपार में करावल गइल.
शीतला घाट बम विस्फोट में घवाहिल एगो महिला के काल्हु अस्पताल में मौत हो गइल. एगो बच्ची के मौत विस्फोट का साथही हो गइल रहे. अबहीं ले विस्फोट का जाँच में कवनो खास प्रगति नइखे भइल.


c: text/html

text:
सुलतानगंज केरऽ काया कल्प मात्र १७ करोड़ मं॑ !
भागलपुर १२-६-२०१६ : सुलतानगंज क॑ विशिष्ट पर्यटन स्थल वाला स्थान के रूप म॑ विकसित करलऽ जैतै . केंद्र सरकार न॑ सुलतानगंज के सूरत बदलै के कार्ययोजना पर मंजूरी द॑ देल॑ छै । करीब 17 करोड़ रुपया के कार्ययोजना स॑ श्रद्धालुओ सिनी क॑ स्थायी सुविधा मिल॑ लगतै । ई योजना म॑ कृत्रिम जल धारा,बहुमंजिला धर्मशाला, सीढ़ी घाट, अजगैवी मंदिर स॑ बाइपास[Read More…] संबंधित अंगिका समाचार पढ़ऽ / Read similar Angika News :अंगिका महोत्सव-२०१६, २० फरवरी क॑ करहरिया हाय इसकूल…सरकारी उपेक्षा केरऽ शिकार बिहार अंगिका अकादमी केरऽ…बिहार केरऽ प्राइमरी इसकूली मं॑ माध्यम भासा के रूप…अंगिका भाषा क॑ संविधान के आठमऽ अनुसूची म॑ शामिल…जाह्न्वी अंगिका संस्कृति संस्थान न॑ बिहार अंगिका…स्वतंत्रता दिवस – २०१६ ई.,२०१५ ई.,२०१४ ई. केरऽ अवसर…फऽल एक फैदा अनेक : इमलीअंगिका भाषा आंदोलन केरऽ पुरोधा आरू अंगिका साहित्य…अंगिका भाषी सांसद अश्विनी कुमार चौबे केंद्रीय राज्य…स्थापना केरऽ साल भर बाद भी कागज प॑ ही चली रहलऽ छै…

robotstxt: allowed

filter: keep


text:
भोजपुरी डांसिंग क्वीन सीमा सिंह अनेके लोग के दिल जीतले बाड़ी बाकिर आजुकाल्हु परेशान बाड़ी अपना दिल से. अब खबर बा कि सीमा सिंह से केहू उनकर दिल माँगत बा. बेसी अचकचइला के जरुरत नइखे. असल में सीमा सिंह एगो फिलिम साईन कइले बाड़ी जवना के नाँव ह ‘सईंया जी दिलवा मांगे ले’. अब जब एह फिलिम के शूटिंग करत सीमा सिंह के जेही देखल इहे कहल कि सीमा सिंह के जवाब नइखे.
एह फिलिम के निर्माता निर्देशक हउवें राजकुमार पांडे. भोजपुरी खलनायक नंबर वन संजयो पांडे एह फिलिम में आपन जलवा देखावत नजर अइहें. आ सीमा सिंह त आयटम नम्बर करबे करीहें एगो मजगर किरदारो में नजर अइहें.
(शशिकांत सिंह,रंजन सिन्हा)


text:
आरा न्यूज, 14 अप्रेल 2018, शनिचर के 6 गो खबर
उदवंत नगर के पूरबी डेमहां गांव के परमहंस यादव के बेटा जीतेन्द्र (25 बरीस) शुक का दिने आरा सासाराम रोड पर गाँवे का लगे सड़क किनारा बन गइल गड़ही में अपना भईंसियन के नहवावे ले गइल रहुवे. गड़ही के गहराई के थाह ना लगला का चलते ऊ ओहिमें डूब गइल. जब भईंस घरे आ गइली सँ आ जीतेन्द्र ना अइलन त घर के लोग खोजे निकलल आ तब एह हादसा के जानकारी भइल.
चांदी थाना के पुलिस शुक का राते चेकिंग का दौरान आरा ओर जात एगो कार के रोकलसि त ओकरा पर शराब का नशा में एगो नवही मिलल. कार का तलाशी में एगो पिस्तौल आ नौ गो करतूस मिलला का बाद पुलिस ओह नवही गोविन्द के गिरफ्तार कर लिहलसि.
सहार थाना के बंसी डिहरी गाँव के सुभाष यादव के गाँवे के एगो औरत से छेड़खानी करे का मामिला में पुलिस गिरफ्तार कर लिहलसि.
पीरो में दिनदाडे़ मामूली झगड़ा में एगो नवही के गोली मार दीहल गइल. वारदात चतुर्भुजी बरांव गाँव में भइल. जख्मी नवही के कहना बा कि शुक के साँझे गाँवे के दू जने जे नशा में धुत रहलें अपना बाइक से ओकरा के धक्का मार दिहलें. विरोध कइला पर लोग मारे पीटे लागल. ओह समय कुछ लोग बीचबचाव क दीहल बाकिर शनिचर का दिने फ्रु कुछ लोग गोल बना के आ धमकल आ ओकरा के मारे पीटे लागल. एही दौरान डेरवावे खातिर ऊ सब फायरिंगो कइले सँ. जख्मी राम प्रताप सिंह के अस्पताल में इलाज चलत बा आ पुलिस गाँवे के एगो आरोपी के गिरफ्तार कर लिहले बिया.
कुख्यात गैंगस्टर अभिषेक का नाम पर आरा के एगो कोचिंग संचालक से दस लाख रुपिया रंगदारी में मांगल गइल बा आ धमकावल गइल बा कि चुपचाप रुपिया दे द ना त जेल से निकलला पर तोहरा के भूंज देब. नइखे देबे के त कोचिंग बन्द कर के चल जा. संचालक गंगहर गांव के कन्हैया सिंह आ शोभी डुमरा गाँव के प्रेम कुमार सिंह हउवें.
डुमरांव टीसन का लगे ओवरहेड बिजली तार टूट के गिर गइला का चलते पटना मुगलसराय सेक्शन पर रेलगाड़ियन के आवाजाही शनिचर का दिने छह घंटा ले थथमल रहल.


text:
हालात से हार गइल आध्यात्मिक सन्त भय्यू महाराज अपना के गोली मरलन
इन्दौर, 12 जून (वार्ता) मध्यप्रदेश के इंदौर में रहत आध्यात्मिक सन्त उदय सिंह देशमुख (भय्यूजी महाराज) आजु अपना लाइसेंसी पिस्तौल से अपना दहिना कनपट्टी पर गोली मार लिहलन.
ओकरा बाद उनुका के एगो निजी अस्पताल में ले जाइल गइल जहाँ उनुका के मरल घोषित क दीहल गइल.
बतावल जात बा कि पुलिस उनुकर लिखल आत्महत्या का पुर्जी आ ऊ पिस्तौल बरामत क लिहले बिया. पुलिस एह मामिला के हर तरह से जाँच करे के बाति कहत बिया. उनुका घरोवालन से पूछताछ कइल जाई.
जाने जोग इहो बा कि भय्यूजी महाराज के पहिलका पत्नी माधवी के मौत साल 2015 में हो गइल रहुवे आ ओकरा बाद साल 2017 में ऊ डॉ आयुषी शर्मा से बिआह क लिहले रहन. बाकिर एह से उनुकर बेटी नाराज रहुवे.
भय्यूजी महाराज के राजनीतिक संपर्को मजगर रहुवे आ अन्ना के अनशन तुड़वावें में उनुका दखल ले के ऊ सभका चर्चा में आ गइल रहलें.


text:
बंगड़ गुरू अपने बंगड़ई खातिर मय टोला-मोहल्ला में बदनाम हउवन। किताब-ओताब क पढ़ाई से ओनकर साँप-छुछुनर वाला बैर ह। नान्हें से पढ़े में कम , बस्ता फेंक के कपार फोड़े में उनकर ढ़ेर मन लगे। बवाल बतियावे में केहू उनकर दांज ना मिला पावे। घर-परिवार अड़ोसी-पड़ोसी सब उनके समझा-बुझा, गरीयाय के थक गयल बाकिर ऊ बैल-बुद्दि क शुद्धि करे क कवनों उपाय ना कइलन। केहु तरे खींचतान के दसवीं ले पढ़लन बाकिर टोला- मुहल्ला के लइकन के अइसन ग्यान बाँटें कि लइका कुल ग्यान के ,दिमाग के चोरबक्सा में लुकवाय के धय आवें अउर तब्बे बहरे निकालें जब मनोरंजन करे के मूड होखे। एक बार चोरी-चोरी ग्यान बहरिआवे क करतब देखावत पिनकू पकड़ाय गइलन। भयल इ कि एगो लइका उनसे ‘एल. एल. बी ‘ क फुल फॉर्म पूछे आयल त पिनकू कहलन–‘ देखा भाय , ई गियान बंगड़ गुरु ओरी से मिलल ह त गुपुते रखे में भलाई समझिहा। नाही त तू जनिहा तोहार काम जानी… तोहार कटहा बाबू जब तोहके धउरा-धउरा के मारे लगिहन त हमके दोस मत दीहा …ठीक न ,त सुना।एल .एल .बी. क फूल-फारम होला ‘ लालमती क लछमिनिया ब्यूटीफूल’ ।’ लइकवा ई सुन के अबहीं दाँत-फड़हीं वाला रहल कि लछमिनिया आपन नाम सुन के अउर हंसी-ठिठोली सुन के दहाड़ मार के रोवे लगल। ओकरे बाद पिनकू क दउरा-दउरा के तोड़ाई भईल। ओ दिन के बाद पिनकू जयिसहीं बंगड़ गुरू के देखें आन्ही नियन अन्हें हो जायँ । बाकिर लंगड़ गुरु केहू के पाछे पड़ें त आफत-बीपत नियन पड़ जाएँ।एक दिन पिनकू के दुआरे जोतिसी बोलावल गईल रहलन।पिनकू क माई सवाल पूछ-पूछ के ओनके परेसान क घले रहलीं। पंडित जी हूँ-हाँ करत ,कुंडली देखत, छत -असमान निहारत एकदम हलकान भयल रहलन कि तबले बंगड़ उंहवां पहुँच गइलन—
‘ का हो पंडी जी, केकर कुंडली विचारत हउवा …आंय।” बंगड़ के बवंडर से सबही घबरात रहल बाकिर पंड़ी जी पसेना पोछ के कहलन-
” पिनकू क…” पंडी जी केहू तरे पिनकू के माई अउर बंगड़ के बवाल से छूटल चाहत रहलन ऐसे जल्दी-जल्दी पतरी-पोथी समेटे लगल रहलन।
” अर्रे ..का हो चाची ,का बेचारा पिंकुवा के पाछे पड़ल रहे लू …तनी अपनही लूर-सहूर सीख ले ले रहतू त लइकवा अपने आप न होनहार निकल जात। पंडा-पंडी के कुंडली देखवले कुछ होवे वाला रहत त हमार अम्मा त सैकड़न बार हमार कुंडली देखा घललस…आंय।”
“ए बंगड़ चल जा त इँहा से ,तोहरे नियन लखैरा बिसनाथ बाबा सात घर दुसमनो के नत दं… भागत हउवा कि ना इँहा से।कुल टोला-मोहल्ला के लइकन के नास घलला.. कुलबोरन कहीं क। ए गुरू जी काहें कुल पोथी-पतरा सरियावत हईं।बतायीं त पिनकू कवन पढ़ाई पढिहन क बड़ अदिमी बनिहन।” पंडी जी फिरो पतरा खोल के गणना करे लगलन।बंगड़ आपन बेइजती बरदास्त ना क पावत रहलन अउर एही खीस में चाची क आकी बाकी पूरा करे क मोका ढूँढे लगलन।
” बचवा मन लगा के पढ़िहन त भबिष्य में बड़ पद पर बिराजमान होइहन। राजयोग लिखल ह इनका कुंडली में बाकिर इहो बात क डर ह कि …।” पंडी जी अबहीं बोलहीं के रहलन कि बंगड़ कूद पड़लन-
” कालसरप जोग ह का हो बाबा…?”
“नाही…।” पंडी जी बंगड़ के बोली-बानी में बिसमाधल ब्यंग के भाँप गयल रहलन।
” त बुद्धि-उद्धि प सनी बाबा क प्रकोप होवे क संका ह ?” बंगड़ जेतने सवाल पूछें चाची ओतने खिसीयाय।
“नाही भाय…।” पंडी जी खुनुसा गइलन।
“तब ?” एना पारी पिनकू खुदे मोर्चा सम्हाल लिहलन।
” मन लगा के पढ़िहन त ई डाकटर- ओकटर बन जयिहन नाही त (बंगड़ ओरी कनखी ताक के) गलत-सलत संगत में पड़िहन त नासे ह… नसा -ओसा करेके भी जोग देखात ह।”
“तू पतरी में देख के जोग देखत हउवा हम रोज देखत हईं… नसा-ओसा..।” बंगड़ एतरे बड़बड़इलन कि केहू सुने चाहे न सुने पिनकू सुन लें।अउर साँचो पिनकू सुन लिहलन अउर इसारा-इसारा में बंगड़ गुरु क हाथ -गोड़ जोड़े लगलन।
” ए पंडी जी तू एकदम लिख लोढ़ा-पढ़ पत्थर हउवा। हम एगो जानकार पंडित से पिनकू क हाथ देखवले रहलीं त ऊ कहलन कि लइका बड़ भारी बैरागी बनी।” बंगड़ मंद -मंद मुस्कियात बंगड़ई पर उतर अइलन।
” साँचो हो बचवा ?” अब चाची क सांस -परान टंगा गयल।
” हं हो चाची। बनारस में बस के बैरागी बन के तरे क मोका बड़भागी लोगन के मिलेला। का हो पंडी जी, कहा कि झूठ कहत हईं ?” बंगड़ तीर नज़र से पंडी जी के घवाहिल करे क कोसिस करत पुछलन।
” ए बचवा तब त कुल धन-संपत,कुल-खनदान बिला जाई।बचवा जोगी-बैरागी बन जयिहन त हम त अभागिन हो जाईब।” चाची छाती पीट रोवन -पीटन करे क तैयारी में रहलीं त बंगड़ बात सम्हरलन-
“नाही हो चाची आजकाल लोग जोगी बन के भी राजकाज भोगत-सम्हारत हउवन।पहिले क ज़माना गयल कि कहल जात रहे कि ‘संतन को कहाँ सीकरी सो काम, आवत जात पनहिया टूटी बिसर गयो हरिनाम।हमहन क पिनकू भी ओहीतरे एक दिन राज सम्हरिहन।का हो पंडी जी कहा कि झूठ कहत हईं।” बंगड़ ठहाका मार के पिनकू क पीठ ठोंकत रहलन अउर चाची भजन जस जपे लगलीं… हमार बचवा पिनकू जोग धरिहन, राज करीहन।हमार करेजवा -दुलरुवा पिनकू जोग धरिहन ,राज करीहन।
———— //——–
डॉ. सुमन सिंह


text:
कोई लाख करे चतुराई, करम के लेख मिटे ना रे भाई
काल्हु भइल यूपी विधान परिषद का चुनाव में बेंग एने से ओने कुदलें स जरुर बाकिर आखिर में उहे भइल जवन होखे के रहे. भाजपा दोसरा दल के विधायकन के तूड़े में सफल त जरुरे रहल बाकिर ओकरो कुछ विधायक पलटी मार दिहलें. परिणाम इहे रहल कि ओकरा 8 गो वोट के फायदा होखला का बावजूद ओकर दोसर उमीदवार दयाशंकर सिंह जीत ना पवलें. कांग्रेस के उमीदवारो के जरुरत भर वोट ना मिलल तबहियों दयाशंकर सिंह से 1 वोट अधिका रहला का चलते ओकर जीत हो गइल.
दयाशंकर सिंह पिछलको चुनाव में भाजपा के अधिकवा उमीदवार रहलन आ हार गइल रहलन.


text:
– भगवती प्रसाद द्विवेदी
भोजपुरी में लोकगायकी के एगो लमहर, निठाह आ बड़ा सुघर परम्परा रहल बा. खाली पचीस-तीस करोड़ भोजपुरी बोले वाला लोगने में ना, बलुक देश-विदेश के अउर दीगर भाषा बोलनिहारनों के बीच में भोजपुरी गीत गवनई के धूम शुरूए से मचत रहल बा. अब त एकर शोहरत रोज नया-नया ऊँचाई छू रहल बा. भोजपुरी फिलिम आ लोकगीत के सीड़ी, कैसेटन के बाढ़ एकर जीयत-जागत आ तरोताजा गवाह बा. ना खाली उत्तरप्रद श् े ा, बिहार, झारखंड, मध्यप्रद श् े ा, छत्तीसगढ़ के सीमा आ कोलकाता, मुंबई, दिल्ली जइसन महानगरन में, बलुक मारीशस, फीजी, सूरीनाम, टिंनीडाड, ब्रिटिश गियाना, हालैण्ड, नीदरलैंड, नेपाल वगैरह देशनों में भोजपुरी गीतन के सरसता आ सुर-ताल नित नया रिकार्ड बना रहल बा. कोठा से क्रांति ले आ घर-अंगना, खेत-खलिहान से लड़ाई के मैदान ले- सभ जगहा समान रूप से एकर संदर्भ आ शोहरत बा. चाहे आजादी के लड़ाई में क्रांतिकारी लोगन का बीचे रघुवीर नारायन के ‘बटोहिया’ गीत होखे, तमाम कोठन पर गूंजन महेन्दर मिसिर के पूरबी के मनमोहक धुन होखे भा नाच-मंडली आ मंचन प भिखारी ठाकुर के ‘बिदेसिया’ के मरमभेदी सुरलहरी – भोजपुरी माटी के सोन्ह-सोन्ह गमक से रचल-बसल ई गीत जन-जन के कंठहार बनि गइल बाड़न स.
ई त भइल सिक्का के एगो पहलू. दोसर पच्छ ई बा कि आजकाल्ह भोजपुरी गायकी अश्लीलता आ भो ड ं ापन के पर्याय बनि के रहि गइल बा. एह से भोजपुरी के इज्जत आ अस्मिता दांव प लागल बा. पइसा बनावे के होड़ में भोजपुरी फिलिम आ कैसेट कंपनी एह फूहड़पन के हवा दे रहल बाड़ी स. भोजपुरी भाषा-भाषियन के भावना का संगे खेलवाड़ करेवाला आज कई गो अइसन गायक-गायिका बाड़न, जे फूहड़, अश्लील आ दुअर्थी गीत गा-बजा के माहौल के लगातार प्रदूषित क रहल बाड़न.
सबसे पहिले गीतकार मोती बी-ए. फिलिम ‘नदिया के पार’ (पुरनकी) में सात गो भोजपुरी गीत 1944 में लिखलीं आ भोजपुरी गीतन के फिलिम मंे दाखिला
दियवलीं. ओह गीतन के लोकप्रियता भोजपुरी फिलिम के निरमान के दिसाईं फिलिमकारन के धियान खिंचलस. फेरु त ‘गंगा मइया तोहे पियरी चढ़इबों’,‘लागी नाहीं छूटे राम’ फिलिमन के गीत जनमानस प छा गइल. भोजपुरी गीतन के शोहरत के भुनावे खातिर कैसेट कंपनी आगा अइली स आ पारम्परिक अउर पीढ़ी-दर पीढ़ी चलत आइल लोकगीतन के आपन मधुर आ मनमोहक आवाज देके लोकगायक लोग सुननिहार के झूमे खातिर अलचार क दिहल. मोहम्मद खलील जइसन गायक ‘सुमीरिले सारदा भवानी, पत राखीं महरानी’ (भोलानाथ गहमरी) नियर गीतन के गाके अमर क दिहलन.
बाकिर चं द गायकन के छोड़िके अधिकतर लोग पइसा कमाये खातिर अश्लीलता आ फूहड़ता के मए सीमा लांघि गइल बा. आज स्थिति ई बा कि भोजपुरी में दूगो माने राखेवाला गीतन के भरमार बा अइसने गीत होटल, बस, टंक, चाह-पान के गुमटी आ दोकानन में धड़ल्ले से बाजत बाड़न स. कैसेट-सीडी कंपनी के मालिक अइसने करेलन आ उहो लोग सस्ती लोकप्रियाता पावे खातिर अइसने फूहर आ दूगो अरथ वाला गीत चुनेला. भोजपुरी गीत के सीडी-कैसेट में आजकाल्ह कई तरह के घपलो हो रहल बा. एह लोकभाषा के बढ़त लोकप्रियता के लखि के दोसरो भाषा के गीत भोजपुरी गीत के नांव प जारी क दिहल जाता. नतीजतन मगही, मैथिली, अंगिका, बज्जिका के गीतो भोजपुरिए गीत कहा रहल बा. सदियन से गवात आइल कुछ लोक प्रचलित पारम्परिक गीतो के भाई लोग आपन मौलिक गीत घोषित क देले बाड़न. स्थिति ई बा कि कवनो दिवंगत गीतकार के गीत कवनो नया गीतकार के नाँव से कैसेट में डालि दिहल जाता. अधिकतर कैसेट कंपनी गायक-गायिका से अनुबंध करेली स आ एकमुश्त रकम गायके के दे देली स, जवना में साजिन्दा आ गीतकारो के हिस्सा होला, गायक साज-बाज वालन के हिस्सा त दे देलन, बाकिर गीतकार के हिस्सा खुदे हजम क जालन. हं, चंद गायक एकर अपवाद जरूर बाड़न. पहिले कैसेट का ऊपर गीत के मुखड़ा आ गीतकार के नांव छपत रहे, बाकिर अब अधिकतर कंपनी गीतकार के नांवों ऊपर छापल बंद क देले बाड़ी स. फेरु त ओह लोग ना त नांवे मिलता, ना पइसे.
आज जरूरत बात के बा कि अश्लील गायन करे वाला गायकन के सामाजिक बहिष्कार कइल जाउ आ पत्र-पत्रिकन, मीडिया आ गोष्ठी-सम्मेलन में अइसना लोग का प्रति निंदा-प्रस्ताव पारित कइल जाउ. अश्लील, फूहर-पातर गायकी का खिलाफ आन्दोलन चलावे के सख्त जरूरत बा. समाज में गायकी के नांव पर अइसन जहर घोरि के प्रदूषन फइलावे वाला गायक, गीतकार आ कैसेट कंपनी का खिलाफ जब ले कमर कसि के कानूनी आ आन्दोलनात्मक कड़ा रुख ना अपनावल जाई आ जब ले स्वस्थ-स्तरीय गीत-गायकी के पुरस्कृत-सम्मानित ना कइल जाई, तब ले भोजपुरी साहित्य-संस्कृति के अस्मिता दांव प लागले रही.
(भोजपुरी दिशाबोध के पत्रिका ‘पाती के 78 वां अंक’ से साभार)
पो. बाक्स -115, पटना-800 001


text:
भोजपुरी सिनेमा के डांसिग क्वीन सीमा सिंह पिछला दिने निर्माता रत्नेश यादव के भोजपुरी फिलिम “रियल इंडियन मदर” ला सगरी रात डांस कइली. संजय कोरबे के नृत्य निर्देशन में एह आयटम नंबर के गोरेगांव के फ्यूचर स्टूडियो में शूट कइल गइल.
एह फिलिम में रानी चटर्जी, मनमोहन तिवारी, नंबर वन खलनायक संजय पांडे आ ललन सिंह के मुख्य भूमिका है बा.
सीमा सिंह के एह आयटम नंबर में दू दर्जन अउरीओ डांसर रहले. एह नंबर के डांस स्टेप कमाल के बतवली सीमा सिंह. आ नृत्य निर्देशक संजय कोरबे के निर्देशन में डांस करत सीमा सिंह के मेहनत देख सबही दंग रहुवे.
खुद फिल्म के निर्माता रत्नेश यादव कहलन कि सीमा सिंह वाकई बहुत मेहनती हई आ अब पता चलल कि हर तरफ सीमा सिंह के तारीफ काहे होखेला.
(शशिकांत सिंह, रंजन सिन्हा)
(२० दिसंबर १३)


text:
भोजपुरी में हास्य-व्यंग्य के गीत तऽ ए घरी सुने के मिलऽता। किताब के हाल हमरा पता नइखे। सतेन्दर दूरदर्सी के कुछ किताब देखे के मौका मिलल बाऽ। एक दू बेर सुनहूँ के मौका मिलल बाऽ। हवन में 'स्वाहा' के आधार पर 'बबुआ तनी छींक दऽ', 'बबुआ तनी थूक दऽ' अइसन प्रयोग ऊ कइले बारन। अपना किताब में अपना के 'मंच के टंच कवि' लिखेवाला दूरदर्सी के बात खतम कऽ के हम आज एगो हास्य व्यंग्य के किताब के बात करे जा रहल बानी।
एगो किताब रहे हमरा लगे। नाम रहे श्रीहीरोचरितमानस, भोजपुरी के हास्य-व्यंग्य काव्य। 14गो कांड रहे एमे आ तुलसीदास के मानस लेखा दोहा, सोरठा, चौपाई, छंद सब रहे। 50-60 पन्ना के होई ई किताब। बरा मजेदार रहे ई किताब, बाकिर केहू ले गइल, तऽ आज ले नाहिए मिलल हमरा। एकर कवि हमार शिक्छक सूर्यदेव पाठक 'पराग' जी बानी। 1978 में छपाइल एह किताब के एगो स्लोक हमरा इयाद बाऽ। अगर सही सही हमरा इयाद बाऽ, तऽ ऊ रहे-
सर्वदूषणसम्पन्नम् विपन्नम् निजमेधया।
वन्दे हीरो नरं नित्यं महाकाण्डप्रवर्तकम् ॥
एकरा के तुलसीदास के मानस के तीसरा स्लोक से तुलना कइल जा सकेला।
वन्दे बोधमयं नित्यं गुरुं शङ्कररूपिणम्।
यमाश्रितो हि वक्रोऽपि चन्द्रः सर्वत्र वन्द्यते ॥
अब किताब तऽ हइलहीं नइखे, एसे ओकरा बारे में चाहे ओकर कवनो हिस्सा बतावल संभव नइखे। तबहूँ कुछ मिलल बाऽ, जवन ईहाँ देवल जा रहल बाऽ।
एगो दोहा देखीं-
पूर्व जन्म के पुन्न के, बा दूगो पहचान।
फिलिमी हीरो बने या, नेता बने महान ॥
हालाकि आज के दिन नीचे के बात से मतभेद हो सकेला, बाकिर आज से 34-35 बरिस पहिले अइसन लिखल महत्व रखऽता। पर्हीं किताब के कुछ चउपाई-
लड़िका अइसन लड़की लागी। लड़की सभ सब ड्रेस तियागी ॥
लड़की बान्हे लागी टाई। फूलपैंट आ कोट चढ़ाई ॥
काहे अब ऊ पहिरो साड़ी। काहे आपन रूप बिगाड़ी ॥
कपड़ा चुस्त बढ़ाई चुस्ती। पहिर लँगोटा लड़की कुस्ती ॥
अब ऊ नइखे दूर जमाना। लड़िका-लड़की एक समाना ॥
मरद बनाई घर में खाना। अउर बाहरी काम जनाना ॥
पुरुष करी औरत के सेवा। सेवा के फल पाई मेवा ॥
पाँचवा सोपान के नाम बाऽ बूढ़विचारकाण्ड। ओमे के हई हिस्सा देखीं-
देख-देख नवका पहिनाई। कइसे ना दिमाग अगिआई ॥
सटल देह में कपड़ा कइसे। झलके अंग सिरिजना जइसे ॥
लड़की देह उघार देखाई। तब लड़िको के मन उबि जाई ॥
किताब में स्कूल काण्ड, कॉलेज काण्ड, बूढ़विचार काण्ड, सिनेमा काण्ड, हीरोविचार काण्ड, होटल काण्ड, मेला काण्ड जइसन 14 गो कांड रहे। सिनेमा देखे के बेर हीरो कइसे जालन, एकर एगो नमूना देखीं-
साथी सबसे बात करि, झटपट कर प्रोग्राम।
हीरो सजधज के चले, जपत हिरोइन नाम ॥
संभवतः होटल काण्ड के एगो ई दोहा-
शंभु रहे कैलास पर, भाँग खाइ के मस्त।
हीरो सबकुछ त्याग के, होटल के अभ्यस्त ॥
देखल जा सकेला।
10:57-
अबगे दू गो आउर चउपाई पता चलल हऽ-
हीरो खूब खइनियो खाला। जहवाँ तहवाँ थूकत जाला ॥
हीरो आखिर हीरो होला। पीए फंटा कोकाकोला ॥


text:
सम्राट अक़बर के दरबार मे नवरतन मे से एगो बीरबल भी रहले, बीरबल बहुत बुद्धिमान रहले। एक दिन अकबर सोचले की आज भरल दरबार में बीरबल के लजवा देवे के बा, एकरा खातिर अकबर खूब तयारी कर के दरबार में अइले आ आवते बीरबल पर तीन गो प्रश्न दाग देहले।
प्रश्न १ भगवान कहाँ रहे ले
प्रश्न २ भगवान कइसे मिलइहे
प्रश्न ३ भगवान का करेले
अक़बर के तीनो सवाल के बीरबल सकपका गइले आ बोलले की राजा साहेब हम ई तीनु सवाल के जबाब काल्ह देब।
सवाल के जबाब सोचते बीरबल आपना घरे पहुचलें, उनका के परेशान देख के उनकर बेटा पुछले
बाबूजी रउवा काहे परेशान बानी
बीरबल बोलले की
का कही बाबू आज राजा अकबर दरबार में तीन गो सवाल पुछले ह वोही के जबाब सोचत बानी लेकिन अबेले जबाब नइखे मिलल आ काल्ह हमरा दरबार में जबाब देवे के बा एहि बात से हम परेशान बानी।
ई सुन के बीरबल के बेटा बोलले, कवनो बात ना बाबूजी काल्ह रउवा हमरा के लेके दरबार चली हम राउर राजा के उनका सवाल के जबाब देब
अगीला दिन बीरबल अपना बेटा के साथे दरबार पहुचलें, पहुँचते अकबर बोलले बीरबल आज हमरा तीनो सवाल के जबाब चाहीं
बीरबल बोलले ठीक बा राजा साहेब राउर सवाल के जबाब हमार बटवे दे दी
अकबर बीरबल के बेटा से हमार पहिला सवाल बा की “भगवान कहाँ रहे ले”
सवाल सुन के बीरबल के बेटा जबाब देहले
राजा साहेब हम रउवा सवाल के जबाब देब लेकिन ओकरा ख़ातिर हमरा एक गिलास दूध चीनी के साथे चाही,जब चीनी मिलल दूध अइला के बाद बीरबल के बेटा कहले
मालिक अब रउवा इ दूध के तनी चीख के बताई कइसन बा
अकबर दूध के चीख के बोलले मीठ बा,
बीरबल के बेटा – लेकिन राजा साहेब दूध में चीनी लउकत बा ?
अकबर- ना चीनी त दूध में मिल गइल।
बीरबल के बेटा – मालिक जइसे चीनी दूध में मिल गइल बा आ लउकत नइखे, भगवान जी भी चीनी के जइसन संसार के सब सामान में मिल गइल बानी रउवा महसूस कर सकत बानी लेकिन देख नइखी सकत।
अकबर जबाब सुन के बड़ा खुश भइले
अकबर बीरबल के बेटा से हमार दूसरा सवाल बा की “भगवान कइसे मिलइहे”
बीरबल के बेटा – राजा साहेब ई सवाल के जबाब देवे खातिर हमरा दही चाही,
दही अइला के बाद बीरबल के बेटा अकबर से पुछले राजा साहेब रउवा दही में मक्खन लउकत बा ?
अकबर- ना मक्खन खातिर त दही के महे के पड़ी
बीरबल के बेटा – एक दम सही राजा साहेब, भगवान के देखे खातिर रउवा मन्थन करे के पड़ी, मन्थन कइला के बाद भगवान दर्शन दे सके ले।
अकबर जबाब से संतुस्ट होगइले
अकबर- हमार तीसरा सवाल बा की “भगवान का करेले”
बीरबल के बेटा – राजा साहेब ई सवाल के जबाब हम देदेब लेकिन ओकरा खातिर रउआ हमरा के गुरु मने के पड़ी, रउवा ई सरत मन्जूर होइ तबे हम जबाब देब।
अकबर- हमरा मन्जूर बा
बीरबल के बेटा – ठीक बा जब हम राउर गुरु हो गइनी त गुरु हमेशा चेला से ऊपर होला आ चेला के हर बात मनेला।
गुरु हमेशा उच स्थान पर बइठे ला अभी ऊ उच स्थान राउर गद्दी बा, रउआ अब ई गद्दी छोड़ दी आ उ गद्दी पर हमरा बइठे दी।
बीरबल के बेटा ई बात सुन के अकबर गद्दी छोड़ देहले आ नीचे बइठ गइले।
बीरबल के बेटा – राजा साहेब भगवान के त इहे काम ह पल भर में केहु राजा आ केहु के रंक बना देले।
अकबर आ बीरबल दुनू आदमी जबाब सुन के बड़ा खुश भइले।
चन्दन कुमार सिंह


text:
भोजपुरी सिनेमा के नंबर वन अदाकारा रिंकू घोष आजुकाल्हु भोजपुरी के सगरी सुपर स्टारन के पसंद बन गइल बाड़ी. रिंकू घोष दुर्गा प्रसाद के निर्माण आ राजकुमार पांडे के निर्देशन में बनल “दुश्मनी” में निरहुआ आ विराज भट्ट का साथ, एम॰आई॰राज का निर्देशन में बनल डा॰वजाहत करीम के निर्माण आठ नायकन वाली फिल्म “केहू हमसे जीत ना पाई” में रविकिशन का साथे, आ एगो फिल्म में मनोज तिवारी का साथे काम कर रहल बाड़ी. एकरा अलावे ऊ “सईंया ड्राइवर बीबी खलासी” में काम कर रहल बाड़ी. हालही में रिलीज रिंकू घोष के फिलिम बिदाई, आखिरी रास्ता सफलता के नया नया कीर्तिमान बनवले रहुवे. सभे कहत बा कि जल्दिये ऊ समय आ रहल बा जब रिंकू घोष सभ हीरोइनन पर भारी पड़ जइहें आ भोजपुरी सिनेमा में उनुके राज चली.
(स्रोत – शशिकान्त सिंह)


text:
विधानो परिषद में पारित हो गइल यूपीकोका
लखनऊ, 28 मार्च (वार्ता). संगठित अपराध पर नकेल कसे खातिर बनावल कानून ले आवे वाला उत्तर प्रदेश संगठित अपराध निरोधक विधेयक (यूपीकोका) आजु विधानो परिषद में पारित हो गइल. दूनू सदन से पारित हो गइल एह विधेयक के अब राज्यपाल रामनाईक के लगे मंजूरी ला भेजल जाई.
परिषद में एकरा अलावा आजु वित्तीय वर्ष 2018-19 के चार लाख 28 हजार करोड़ रूपिया के बजट अनुदानो पारित हो गइल. मुख्यमंत्री योगी आदित्य नाथ के बजट भाषण का बाद उप मुख्यमंत्री आ नेता सदन डा0 दिनेश शर्मा के प्रस्ताव पर वित्तीय वर्ष 2018 के विनियोग विधेयक के सर्वसम्मति से पारित कइल गइल.
एकरा बाद यूपीकोका विधेयक समाजवादी गोल का विरोध के बावजूद ध्वनिमत से पारित हो गइल.
उच्च सदन में आजु उत्तर प्रदेश राजस्व संहिता (संशोधन) विधेयक, नगर निगम (संशेधन) विधेयक, नगर पालिका (संशोधन) विधेयक, क्षेत्र पंचायत तथा जिला पंचायत (संशोधन) विधेयक, आबकारी (संशोधन) विधेयक, कृषि उत्पादन मण्डी (संशोधन) विधेयक, अन्तर्राज्यिक प्रवासी कर्मकार नियोजन का विनियमन सेवा शर्त संशोधन आ उत्तर प्रदेश विनियोग अधिनियम (निरसन) विधेयक 2018 के पारित क दीहल गइल. राज्य विधानसभा एह विधेयकन के पहिलहीं पारित क चुकल बिया.


text:
भिखारी ठाकुर के भक्ति भावना में लोक मंगल के आयाम
“भिखारी ठाकुर के भक्ति भावना में लोक मंगल के आयाम” रामदास राही के एगो निबंधात्मक पुस्तक हटे, जवना के प्रकाशन सन् 2015 में मंगला रामेश्वरा प्रकाशन, ग्राम- सेमरिया, पो. बड़हरा जिला-भोजपुर (बिहार) 802311 से भइल बा. एकर कीमत 30 रुपिया बाटे.
एह किताब में रामदास राही जी भिखारी ठाकुर का भक्ति भावना में लोक मंगल के विभिन्न आयामन के खोजे के भरपूर कोशिश कइले बानी. सनद रहे कि रामदास राही जी लोक कलाकार भिखारी ठाकुर आश्रम, कुतुबपुर, सारन(बिहार) के संस्थापक सदस्य आ मंत्री हईं.
विषय-सामग्री के देखत ई कहल जा सकऽता कि भिखारी ठाकुर पर रामदास राही जी के ई किताबि शोधार्थी लोगन खातिर निस्संदेह उपयोगी साबित होई.
– डॉ. रामरक्षा मिश्र विमल
ramraksha.mishra@yahoo.com


text:
सेंसेक्स भइल 37 हजारी, निफ्टिओ रिकॉर्ड स्तर पर
मुंबई 26 जुलाई (वार्ता). अर्थव्यस्था का बारे में निवेशकन में बनल सकारात्मक धारणा का चलते बैंकिंग, वित्त आ पावर समूह में भइल लिवाली का दम पर सेंसेक्स आजु पहिला बेर 37 हजार अंक के पार पहुँचे में कामयाब रहल आ आखिर में 126.41 अंक के बढ़त लेत 36,984.64 अंक के रिकॉर्ड स्तर पर बंद भइल. नेशनल स्टॉक एक्सचेंज के निफ्टिओ 35.30 अंक के तेजी लेत 11,167.30 अंक के ऐतिहासिक शिखर पर रहल.
बाजार के तेजी में सबले बेसी हाथ बैंकिंग अउर वित्त क्षेत्र के कंपनियन के रहल. भारतीय स्टेट बैंक के शेयर सबले अधिका आ साढ़े पाँच प्रतिशत चढ़ल. पावर आ यूटिलिटीजो में डेढ़ फीसदी के बढ़त रहल. आईसीआईसीआई बैंक आ पावरग्रिड के शेयरो चार फीसदी से अधिका चढ़ले. मारुति सुजुकी अउऱ येस बैंक हालांकि बाजार में दबाव बढ़वलसन आ ओहनी के शेयर साढ़े तीन फीसदी से अधिका टूटले सँ.
विदेशन से मिलत मिलत-जुलल रुख का बीच सेंसेक्स 70.15 अंक के बढ़त लेके 36,928.38 अंक पर खुलल आ पहिलके घंटा में ई 37 हजार अंक का पार चल गइल. पहिला बेर सेंसेक्स एह ऊँचाई के छूवलसि. बाद में उपरि बेरा मुनाफा वसूली का चलते ई 36,852.53 अंक तक नीचे लाल निशान बनावत गिरल बाकिर फेरु बाजार बन्द होखे का पहिलहीं एहमें सुधार भइल आ आखिर में सेसेंक्स आ निफ्टी दुनु बढ़त ले के बन्द भइली सँ.


text:
भउजी हो!
का बबुआ?
काल्हु चौक प एगो आदमी के देखनी जे अगहन में जोगीरा गावत रहुवे.
होखी कवनो पागल. अइसनका लोग से दूरे रहे के चाहीं.
ठीके कहतारू भउजी. ऊ ससुरा छाती ठोक-ठोक के अपना के हरामजादा साबित करे में लागल रहुवे. कहत रहुवे कि ओकरा नइखे मालूम कि ओकर केतना बाप हउवें आ ऊ खांटी हरमाजादा ह.
ए बबुआ, साँच बोले के आजादी त बा नू एह देश में. ऊ आपन सचाई बतावत रहुवे त रउरा कवन उरेज?
एहसे भउजी कि बाप एके आदमी हो सकेला. औरत के संपर्क चाहे जतना लोग से होखे जनमावे वाला बाप एके होला.
जाए दीं बबुआ. अइसन लोगन से फरके रहे के चाहीं. जवन अपना महतारी के नइखे छोड़त ऊ दोसरा के इज्जत का करी.
बाकिर भउजी चउक चौराहा पर हर तरह के लोग होला एकर त धेयान राखे चाहत रहुवे.
अरे जब ऊ अपने के हरामजादा साबित करत रहुवे त दोसरा के कवन चिन्ता. कुछ लोग अपना के एही तरह मशहूर करे के कोशिश करेला. हो सकेला कि ओकरा संगे हरामजादन के जमातो जुट जाव. आखिर ओकनी लगे गँवावे जोग बा का?
चलऽ हमहू छोड़त बानी एह बात के.


text:
– सुधीर श्रीवास्तव ‘नीरज’
राति अबहिन दुइयो घरी नाहीं बीतल होई बाकिर बरखा आ अन्हरिया क मारे अधराति के लखां सन्नाटा पसरि गइल रहे चारू ओर. अषाढ के बादर पूरा दल बल के साथे आ के डटि गईल रहे… आ बरखा कहे कि आजु नाहीं बरसबि, फेर कब बरसबि. कहले बा जे गांव की माहौल मे बिजुली आ बिपति कब आ धमके कवनो ठीक नाहीं ह.
पूजन बाबा खिरकी खोलि के दुआरे का ओर झंकलें त पूरा टोला मे केहू के कवनो चाल नाहीं मिलल. कहीं एक्को चिरई के पूत ले नाहीं लउकल. हँ.. मंगऱुआ अलबत्ते अंउआत रहे. आजु कौरा नाहीं पवले रहे जपला.
– ई.. अन्हरवां का ठाढ बानी जी…
– नाहीं हो मलिकाईनि, मंगरूआ भोंकलसि ह त, आजु कौरा पवलसि ह न ?
– काहें, कबो एइसनो भईल बा का आजु पांच बरिस मे कि मंगरूआ कौरा नाहीं पवले होखे ?
– नाहीं हो, एइसन नइखे.
– रउरा अनेरे… बन क देईं खिरकी आ चलीं घर में.
देवाल घडी क ओर तका के कहले बाबा जे .. देख..न हो मलिकाइनि. अबहिन त नवो नाहीं बजल बा. तनि सुर्ती खियाव ना एक बीरा.
बाबा चउकी पर गोड़ लटका के बईठि गइले बाकिर गोड़ आगे पाछे हिलते रहे.
– हं..लेईं..
– हं हं ले आव…द…हेने.
बाबा के चेहरा गम्भीर बा. ई बडी देर से सवाचत रहली मलिकाईनि. जब नाहीं रोकाईल त टोकली – कवनो बाति ह का जी ?
– नाहीं त हो.
– नाहीं कइसे. आजु संझहीं से देखऽतानी राउर मन कहीं लागत नईखे. खनवो ढंग से नाहीं खाईल गइल ह अपने का. का बाति ह, बताईं.
– कहनी हं न. नाहीं कुछु. बस एहीं तरे.
– अरे पैंतीस बरिस हो गइल एहि मिसरौली (गांव के नाम) में अइले आ रउरे साथे रहत. रउरे एकहक सांस के हालि जानेनी हम.
बाबा सुर्ती झारि के दांते तर दबा लिहलें बाकिर नजर अबहिन निचहीं रहे. कुछु देरी ले एकदम सन्नाटा छवले रहे आ जब बाबा मूड़ी ऊपर उठवलें त बहरे वाला अषाढ के बादर उनकी आंखी.से झरे लागल. नजर घुमवलें मलिकाईनि की ओर. – देखबू हो बाबू के अम्मा. आजु बिहनहीं से कुछु नीक नइखे लागत. बाबू आजु बडा मन परऽताने. लोर आंखी से चूअत धार बनावत मोंछी पर पहुंचि गइल. मलिकाईनियो के पुक्का लर फूटि गइल. थोरे देर मे अपना के सम्हालि गलेहली आ अंचरा से बाबा के मूंह पोंछे लगली.
– बबुनवां सूति गइल का ? नाहीं. अबहिने त खिया के पहुंचवनी हंईं दुलहिनि की लगवां. अबहिन जगले होई.
– दुलहिनि खा भइली ?
– नाहीं जी. अबहिन तोपि के धइले होइहें. दस बजे के बाद न खाली. अरे जनम भरि बनारस रहली. आ अब न ए गांव मे आ के फंसि गइलि बिया बेचारी. बिजुलिओ नइखे रहत कि टीबी-ओबी देखें जे कुछु मन लागे.
– ए बेरि जबसे बाबू जम्मू गइले हं तबसे बडी उदास रहतिया दुलहिनियां.
– सही कहताडू मलिकाईनि. केतना त कहनी बाबू से जे लिया जा लइकन के अरे जम्मू नइखे जाए लायक त बनारसे चहुंपा द. अरे बनारस मे एतहिन से साफ-सूफ घर दुआर बा. बिजुली बत्ती स्कूल बजार सब बा. आ संउंसे घर केहू रहवइयो नइखे. अरे दूनू लइका लोग आपन आपन जरोह ले के बहरे बा. इहे बूढा बूढी दूनू जाने बा लोग. बबुनवों के दाखिला कौनो अंगरेजी स्कूल मे हो जाइत त बाबू सकरले नाहीं. आ उनसे पहिले दुलहिने कहली जे ओहिजा सब रहिए के का करी ए बाबूजी. सभत्तर भरि के का होई जब रउरा आ अम्मा जी एतहिन अकेल्ले रहि जाइबि जां. हम रउरा लोगन के अकेल्ले नाहीं छोडबि चाहें जवन हो जा. आ रहि गइल सवाल बबुनवा की पढाई के त, इहों का त मिश्रौली आ कुशीनगर मे पढि के सेना मे हवलदार भइल बानी. कहत रहनी राउर बाबू जे सगरी पढाई एहि कितबवे मे बा. केहू गावें पढो, बनारस भा लखनऊ पढो. अरे हमरी गाजीपुर वाली फूआ के छोटका जवन नाहीं आइल रहे परसाल हमार तिजिआ ले के. ऊ गउएं पढि के सेना मे लेफ्टिनेंट भ गइल. तनि बताईं त..आपन बबुनवो कसयां आ कुशीनगर पढि के एक दिन लेफ्टिनेंट बनी रउरे असिरबाद से देखि लेबि. आ रउरा लोगन के ए उमिरि मे छोड़ि के हम कही नाहीं जाइबि.
ऽ
दुलहिनि के ओ दिन के बाति मन पारि के दूनू बेकति की आंखी से एक गारल हजार आंसु गिरे लागल.
ओ जनम मे हमनी के कवनो निम्मन करम कइले होखबि जां तब एइसन बेटा आ बेटियो ले बढि के पतोहि पवले बानी जां.
तवले मोबाइल मे घंटी बाजल. ए मलिकाईनि तनि देखऽ त अच्छा ले, ई एतनी राति खां के ह जी. लेईं देखीं त, हमरा लउकत नइखे साफ. हं लेईं. ई..त बाबू के फोन हवे दे आवऽ दुलहिनि के.
– दुलहिनि, ए दुलहिनि, ल, हई बाबू के फोन आइल बा. कटि गइल का दो ए दादा.
– देईं हमके अम्मा जी, ऊंहा के होई त अब्बे फेर से करबि. हं आ त गइल.
– हलो, हं गोड़ लागऽतानी.
– का हो, कइसन बाडू ?
– हम त एकदम फिट्ट बानी जी. गोडे के
पंजा पर डोलि डोलि मुसुका मुसुका बतियावे लगली सुमन.
– बाबू सूति गइल का हो ?
– हं जी, अबके त सुता के इहे उठनी हं तवले राउर फोन आइल ह.
– आ तहरा अंघी नइखे लागत का ?
– नाहीं त.
– कइसे लागी ?.
– भुला गइनी का ?
– नाहीं हो. अब एतहिन से कवन इंतजाम करीं ?
– करीं कवनो जोगाड़.
– जा के ठंडा पानी पी ल दू गिलास. आ जाई नींद.
– ठीक बा ले.
– रउरे खाना खा भइनी ?
– हं. .तनी बाबू जी के दे द फोन.
-अच्छा. लीं ए बाबू जी. अपने से बाति करे के कहऽतानी. हं लेईं.
– गोड लागऽतानी बाबूजी.
-जीय बेटा. निंमने बाड़ऩ न.
– हं, बाबू जी. एगो बाति पूछे के रहल ह..
– का बाबू, कवनो परेशानी में नइखऽ न ?
– नाहीं बाबू जी.
– तब ?
– आ, अम्मा कहवां बीया ?
– रहली ह त एहीजा. संझवे से बड़ान पारत रहली ह तहके. कहत रहली ह जे का जाने काहें आजु बाबू के मुंहवां भक्क भक्क लउकऽता. तूं बताव बाबू, का कहत रहलऽ ह ?
– एइसन बा बाबू जी. अपने बार्डर के एगो चउकी पर धोखा से पाकिस्तानी सेना कब्जा क लेहले बिया. ओकरे खिलाफ आपरेशन के आदेश हमरी रेजीमेंट के मिलल बा. बडे साहब आजु मीटिंग मे कहले हं. जे काल्हु भोर में चार बजे चालीस जवान के टुकडी कुछ आफीसर के साथे ओ आपरेशन पर भेजे के बा. दुश्मन काफी ऊंचाई पर बा ए लिए उहां जान गइले के पूरा खतरा बा. त साहब के ई कहाबी बा जे खाली चालीस जवान के भेजे के बा. ओहू मे जे जाइल चाहे ऊहे जा. सभे अपने परिवार से बाति क ले. जेकरे मन मे कौनो डर भय होखे ऊ मति जा.
कवनो अनहेनी के आगम से बाबा के कंठ सूखे लागल.
– त, ई कहऽतानी बाबू जी कि एमे जान के पूरा खतरा बा.
जान के खतरा…….. बाबा बडी जोर चिहुंकलें.
– केकरे जान के खतरा ए दादा. ई बाप पूत कवन पूआ पकावऽताड़ जां ए दादा. हमके देईं त फोन.
– ल..बतियावऽ.
– कइसन खतरा बा ए बाबू ?
– कुछु नाहीं अम्मा. तें त अनेरे घबडाए लागेले.
– अरे कौनो बैंके के बाबू थोरे भइल बानी जे एसी मे बइठि के कलम चलाइबि. सीमा पर तैनात बानी. कुछ न कुछ खतरा त रहबे करी. सामने दुश्मन बा त फूल थोरे बरिसाई. गोले दागी न ?
– ई त सही कहऽताड बेटा. केतना चिल्ला चिल्ला के कहनी कि बलकवे वाली नोकरिया ध ल. कागज दुआरी पर आइल आ बाप पूत का जाने का खुसुर फुसुर बतिया के लौटा दिहलऽजां. अउरी सेना के नोकरी धरा गइल. ओहि बलकवे मे हरी लाला के बबलुआ कमा के लाल हो गइल.
– हई फोन द त हमके. बे मतलब के बाति. ना कुछु बूझे के ना सूझे के. हं बोलऽ बाबू.
– ई कहत रहनी हं कि साहब के ई मतलब बा कि डेरइले के मारे जे आपरेशन मे नइखे जाइल चाहत…..
डेराइल शब्द सुनि के बाबा बौखला गइलें. कहले – का, का कहले हं तहार अफसर ? डेरइले के बाति पुछले हं तहनी से ? कहि दीहऽजा के उनसे कि कवनो घुरहू कतवारू के खून नाहीं हईं हम. हम ओ खानदान के हईं जवन खानदान यमराजो से नाहीं डेराला. ऐ सुनु बाबू ( बाबा के क्रोध एकदम भडकि उठल रहे अबहिन ले छोट छोट बाति पर आंसु गारे वाली पूजन बाबा के आंखि भट्ठा की आवा लेखां धधकति रहली सँ. कंठ कठोर हो गइल, आवाज भर्रा उठल.) बाबू तहके तोहरे बाबा आ तोहरे बाप के तिलाख बा. तूं ओ चोटी पर चढ़ि के एकहक पाकिस्तानी के मूड़ी काटि लीहऽ बेटा. हई. ल, अपने अम्मा से बतियावऽ.
– हं बेटा, हम बोलऽतानी तहार अम्मा. एक्के पूत जनमनी हम. ना कवनो अउरी बेटा, .ना बेटी. तहरे ले ए परिवार के आस बा. लेकिन हमरे बाती के गांठि बान्हि लीहऽ बाबू. हर घाव के आंसु पियले के तइयार बानी हम. एक सिसकी ले नाहीं लेबि. लेकिन भारत माता के ऊपर लात डाले वाले पपियन के छाती फारि के ओकर खून पी घरिहे बाबू. काली माई छछात तहरे साथे बाडी.
– अरे ए मलिकाईनि, सुनऽसुनऽ. अब बाबू पर खाली तोहार आ हमार अधिकार नइखे. केहु अउरियो बा जेकर जीवन बाबू से बन्हल बा. हमनी के जीवन त कटि गइल. लेकिन दुलहिनि के त सारा जीवन अबहिन पहाड़ की तरे खडा बा. हमरा त बुझाता कि भावुकता मे हम कुछु ढेर बोलि गइनी हं. फोन दुलहिनि के दे आवऽ असली आ आखिरी निर्णय देहले के हक खाली उनही के बा.
एन्ने दांते तर लुग्गा के अंचरा दबा के सुमन सारी बाति त पहिलहीं से सुनति रहली. आ ओकरा मने मन तउलत जोड़त घटावत रहली. आजु सुमन का अपने बियाहे के दिन के एकहक बाति एकहक दृश्य सिनेमा की लेखां चले लागल रहे. बराति नाचत-गावत चलि आ रहलि बिया. मारे रोडलाइट की साथे पड़ाका छूटऽता. जब इहां के कारे मे से गोड़ नीचे डालऩतानी त सारा घराती लोग के मुंह खिलि गइल. सखी लोग त भागल पराइल हमरी लग आ गइल लोग आ मारे खुशी के कूदे लागल लोग. कहे लागल लोग कि – ए सखी , तहार सोरह सुक भूखल एकदम फलित हो गइल. एइसन सुंदर दुलहा मिलल बाने कि अब तहसे का बताईं. हमरा त बुझा ता कि ए मोहल्ला मे अबहिन ले एतना सुंदर दमाद अबहिन नाहीं आइल रहल ह. केहू घरे. सखी लोग क कहले पर जंगला खोलि के तनिएसा झंकनी त मन हुलसि गइल.
द्वार पूजा, फेरा, सेनुरदान. कोहबर मे पासा खेलावल आ अंत मे बिदाई. फेर ईंहां क साथे बइठि के मिश्रौली मे अपनी कोठरी ले. थोरे देर मे सब दृश्य घूमि गइल आंखी क सामने. करेजा पथरा गइल, आंसु सूखे लागल. गंटई कांट हो गइल. फोन ले के सुमन खटिया पर बइठि गइली आ बाबू की माथे पर हाथ फेरि फेरि बतियावे लगली.
– सुमन…..
– कहीं जी.
– तोहसे एगो बाति कहऽतानी. ओकरा के तनि ठंडा दिमाग से सोचिहऽ. काहें चहकत नइखू, ई कुलि सुनि के डेरा गइलू ह का ? अरे देश के रक्षा के जिमवारी न ह हमनी के.
– हं, त बिलुकुल ह. रउरा त समझऽतानी आपन जिमवारी.. बाकिर जेकरे खातिर रउरा लोग सीमा पर आपन जान नेछावर करऽतानी ऊहो लोगवा कब्बो समझऽता रउरे कुर्बानी के मतलब ?
– का मतलब ? अरे, पूरा हिन्दुस्तान बा हमनी के साथे.
– झूठ, बिल्कुल झूठ. बिल्कुल गलत जानकारी बा रउरे लगे. जवने आतंकवादी के पकड़त भगावत में सीमा के रक्षा करत में सैनिक लोग शहीद हो जाता ओ आतंकिन के अपनिए देश के लोग शहीद बतावऽता. ओकरे खातिर जिंदाबाद के नारा लगावऽता.. मानव अधिकार के बाति होखे लागऽता. शोकसभा मनावल जाता. आ जवन जवान मारल जाता ओकर बेटा बेटी टूअर, मेहरारू विधवा, माई बाप लाचार हो जा ताने.
– नाहीं त सुमन. एइसन त कवनो बाति नाहीं सुनाइल ह.
– सुनाई कइसे ? करगिल आ सियाचीन मे डी एन ए थोरे देखल जाला?
– ई बाति ह का ?
– हं जी, बिल्कुल इहे बाति बा.
– तब त ई बहुत बुरा बा हो. ई कुलि जानि सुनि के त सेना के मनोबल बहुत गिरि जाई.
– सेना के गिरो त गिरो. नेतन के त खूब उठऽता. अरे अबहिन टटके सुनीं. ऱाउर फौज सीमा पार जा के आतंकवादी के कैम्प पर हमला क के ओ कुल्हिन के नाश क के आइल ह त.कई नेता आ पत्रकार ए करवाईए पर सवाल खड़ा क देहल ह लोग.
– छोड़ऽ ई कुलि.
– छोड़ीं कइसे जी. अबहिन कुछुए महीना त होता. कर्नल महादिक के सहादत पर कवनो नेता के आंखी से छुछ आंसु ले नाहीं गिरल ह. आ ओहीजा दादरी मे कवनो कसाई गाइ कटले के आरोप मे मरा गइल ह त..ईहे नेता लोग आपन छाती पीटे लागल ह लोग. बाप बाप चिल्लाए लागल ह लोग. आं ओकरे घरे पूरा बराति ले ले धावल ह लोग. विद्वान लोग आपन पुरस्कार लौटावे लागल ह लोग. अरे एगो नचनिया के मेहरारू का त ए देशवे मे डर लागे लागल ह. अरे भेंटाइत कहीं त पूछती ओसे कि रे का जाने कउआं बिआहे ते आइल बाडे एकरी पर आ कवनो ठीक नइखे कि बिहने ऊ तोके लात मारि के कौनो दूसर राखि ले. तोरा कवन डर बा रे. अरे डेराइति ऊ मेहरारू त कुछु बुझाइत जेकर सोहाग सीमा पर दुश्मन से लड़त मरि जा ता तब्बो जवन कहऽतिया कि हमार पति देश के काम अइलें त अइले, जवन हमरे पेटे मे पल़़ऽता ओहू के सेयान क के भारत मां के सेवा मे भेजबि.
– सुमन…. ए सुमन. सुनऽ सुनऽ त…
– कहीं.
– हमके एगो वचन दे सकेलू?
– सारा देहि, आत्मा तक सउंपले के बाद ई कइसन सवाल करऽतानी जी ?
– ई कहऽतानी सुमन, कि अगर कल क लड़ाई मे हमके कुछु हो गइल त बाबू के ले के तूं बनारस चलि जइहऽ. अबहिन तोहार उमिरिए केतना बा? हम बाबूजी के सब बाति समझा देहले बानी. ऊ तहरे पापा से बतिया के फेर से तहार दूसर बियाह करा दीहें.
– का ? का कहनी हं….. दूसर बियाह….? सुमन कौनो पिल्ला बिलारि से नइखी बान्हल. बाघे से बियहल बाड़ी. हमार बियाह खाली रउरी देहीं से नइखे भइल. रउरी आत्मा से भइल बा. रउरे खानदान के इज्जत से भइल बा. कवनो अउरी नाम हमरे नाम के साथे नाहीं जुड़ि सकेला. रउरे हाथ के “एक चिटुकी सेनुर” हमके जनम जनम के सोहागिनि बना गइल बा जी. रउरे साथे जीयल खाली एक छन मन पारि के हम आपन पूरा जीवन काटि सकेनी. अपने बबुनवो के हम सेने मे भेजबि. बलाके क नोकरी नाहीं कराइबि. आ रउरा आजु ई उल्टा काहें सोचऽतानी. बाघे की आंखी मे सियार देखि के आंसु कइसे आ गइल. रउरे मशीनगन के गोली त तोप के गोला के तरे चली आ दुश्मन के लाश बिछा दी. आ जहां ले हमार सवाल बा त हमार कौनो चिंता मति करीं. चौकी फतह क के लौटीं. हम बइठल बानी रउरे इंतजार में. जा के चौगुना जाोश से लडीं देश खातिर.
दू बजे के सायरन के साथ कई गुना जोश आ उत्साह के साथ सैनिक के बूट पटकले के आवाज कैम्प मे गूंजल.
“हवलदार प्रभात मिश्र रिपोर्टिंग सर !”
( समाप्त )
सुधीर श्रीवास्तव.
जन्म- ८ जून १९७२
मिश्राैली, कुशीनगर.
वर्तमान पता –
राजेन्द्र नगर (पूर्वी), गाेरखपुर,
प्रधान सम्पादक – ख़बर गोरखपुर (हिन्दी साप्ताहिक )
प्रकाशित रचना –
1 – काैस्तुभ ( कविता संग्रह २०१०),
2 – मैना ( कहानी संग्रह )


text:
मोदी सरकार का खिलाफ अविश्वास प्रस्ताव ले आई कांग्रेस
नयी दिल्ली, 17 जुलाई (वार्ता). कांग्रेस का तरफ से आजु कहल गइल कि बुध का दिन से शुरू होखे जात संसद के मानसून सत्र में मोदी सरकार का खिलाफ ऊ अविश्वास प्रस्ताव ले के आई आ एह प्रस्ताव का साथे नाहियो त एक दर्जन गोल तइयारो हो गइल बाड़ी सँ आ कुछ अउरी गोलन के जोड़े के कोशिश कइल जा रहल बा.
राज्यसभा में विपक्ष के नेता गुलाम नबी आजाद आ लोकसभा में कांग्रेस के नेता मल्लिकार्जुन खड़गे आजु मंगल का दिने कांग्रेस मुख्यालय में बोलावल संवाददाता सम्मेलन एकर जानकारी दिहलें.
कांग्रेस नेतन के कहना रहल कि मोदी सरकार सगरी मामिला में फेल हो गइल बिया आ एह अविश्वास प्रस्ताव पर चर्चा करत में सगरी मुद्दन पर बड़हन चर्चा कइल जाई.


text:
सिनेमा भोजपुरी के सुपर स्टार अभिनेता विनय आनंद अपना आवे वाली फिलिमन, बिहारी टाइगर आ बिहारी रिक्शावाला, ले के बहुते खुश बाड़न आ बिहार, यू.पी, पंजाब आ मुंबई के अलग अलग शहरन में जा के एह फिलिमन के प्रचार प्रसार करे में लागल बाड़न. जानते होखब कि विनय आनंद अबही ले भोजपुरी आ हिंदी में अनगिनत फिलिम कर के दर्शकन का दिल में अपना ला खास जगहा बना चुकल बाड़न. विनय आनंद अब कॉमेडी फिलिम अधिका कइल चाहत बाड़न काहे कि दर्शक उनुका कॉमेडी के अधिका सराहेलें. जइसे कि उनकर हिंदी फिलिम आमंदनी अट्ठनी खर्चा रुपैया, आ भोजपुरी में चाचा भतीजा, ख्टाईलाल मिठाईलाल, जाड़े में बलमा प्यारा लगे, दामाद चाहीं फोकट में वगैरह के बिज़नस बहुते बढ़िया रहल रहे. आजुओ जब एह फिलिमन के टीवी पर देखावल जाला त दर्शक चाव से देखेलें.
(संजय भूषण पटियाला)


text:
मुन्नी आज बदनाम होत हई, लौन्डा पहिले बदनाम भईल..
घनेसर काका की मुंह से, बलेसर भइया की मुंह आ पिन्टुआ की मुंह से एकै गाना- ‘ मुन्नी बदनाम हुई... ।’ दरअसल आवे वाली फिल्म ‘दबंग’ के दबंगई के असर बा कि जन-जन की जुबान पर मुन्नी के चर्चा बा। मुन्नी की चर्चा पर घरघूमन लाल का एतराज बा। कहत हवें मुन्नी आज बदनाम होत हई, लौन्डा बहुत पहिले बदनाम हो गईल। अपनी जवानी के दिन के पन्ना पलटत बतवलें कि लौन्डा कइसे बदनाम भईल रहे नसीबन खातिर। चार दशक पहिले इ गाना नाच-नौटंकी में हल्फा मचवले रहे ‘ लौन्डा बदनाम हुआ, नसीबन तेरे लिए। सेर भर आटा होगा, जंगल की लकड़ी होगी, पकापक पकता होगा नसीबन तेरे लिए...।’ मुन्नी की आइटम सांग की पहिले बहुत गरमा-गरम मसाला के टेस्ट लोग ले लेले बा। याद ना होखे त बतावत हईं। 1975 में आइल ‘शोले’ में हेलन हिला के रखि दीहली, जब गवली- महबूबा-महबूबा...। 1993 में एगो फिल्म आइल रहे ‘खलनायक’। माधुरी दीक्षित डांस करत रहली। गाना बजत रहे ‘चोली के पीछे क्या है...। ’ 1999 में आइल ‘शूल’ में शिल्पा शेट्टी जब ‘आई हूं यूपी बिहार लूटने...।’ पर ठुमका लगावल शुरू कइली त बन्दा से बर्दास्त ना भइल आ सिनेमा हाल में अपनो ठुमका लगावे लागल। शिल्पा यूपी बिहार वालन के लूटत रही आ बन्दा के जेब कवनो जेबकतरी साफ क दिहलसि। 2005 में ‘बंटी-बबली’ एश्वर्या राय पर फिल्मावल गाना- ‘कजरारे-कजरारे तेरे कारे-कारे नैना...।’ घर मे गावत घुसलीं त पतोहिया हमरे मलिकाइन से कहलसि, बाबुजी के रहन ठीक ना बा। 2006 में ‘ओमकारा’ फिल्म के जयकारा हर जगह लागल। अबो लागत बा। बिपाशा बसु की जिगर में एतना आग रहल कि केतने बन्दा ‘बीड़ी जलइले, जिगर से पिया, जिगर मा बड़ी आग है...।’ से जरि गइलें। कहला के मतलब इ बा कि मुन्नी की बदनामी आ लौन्डा की बदनामी के बीच में बहुत लोग बदनाम हो चुकल बा। ‘दबंग’ के इ गाना कहिया ले हीट रही भगवान जाने। लेकिन शोले के ‘महबूबा-महबूबा’ जब भी कहीं बजेला त बुढ़ौती में हमार टंगरी ठुमका लगावला की पोजिशन में आ जाले। देहि में करंट आ जाला। घर में फजीहत भइला की बाद अब कभी कजरारे गावे के मन करेला त दहिने-बाएं देखि के तब गुनगुनालीं। खैर! आपन बतकही बन्द करत इहे कहब- लौन्डा बहुत पहिलहि बदनाम रहल नसीबन खातिर!
एन.डी.देहाती


text:
ए ९ फिल्म्स के बैनर तर बने जात ‘नागपंचमी’ फिलिम के शूटिंग बिहार का सीतामढी में जुलाई के पहिला हफ्ता से शुरू होखे वाला बा. निर्देशन शाहिल शन्नी करत बाड़न आ निर्माता हउवें वीरेंद्र आर.सिंह अउर उपेन्द्र आर.सिंह. एह लोग के कहना बा कि धार्मिक फिलिम होखला का बावजूद ई बाकी सब फिलिमन से अलगा तरह के होखी.
एह फिलिम में कुल १३ गो गाना बा. संगीत साहिल खान के ह आ गीत रचना फणीन्द्र राव के. गवले बाड़ें इंदु सोनाली, कल्पना, आलोक, खुशबू , ममता, आ मनोज मिश्रा. सगरी गाना लोग के खूब पसशद आई.
मुख्य किरदार में रहीहें रिंकू घोष, देवेन्द्र सिंह, श्याम राय, अर्चना सिंह, मनोज टाइगर, अवधेश मिश्रा आ अमर ज्योति वगैरह. एह फिलिम में महिला सशक्तिकरण के बात होखी आ समाज में औरतन पर होखे वाला अत्याचार आ शोषण के मुद्दा बनावल गइल बा.
छायांकन प्रमोद पाण्डेय करीहें आ कोरिओग्राफर रहीहें नवीन सिंह आ गणेश.
(संजय भूषण पटियाला)


text:
गाजियाबाद। रविवार दिनांक 16/09/2018 के लोहिया नगर के हिन्दी भवन में अशोक प्रहरी संस्था के छठा भव्य राष्ट्रीय भोजपुरी कवि सम्मेलन एह बाति का गवाह बा कि भोजपुरी कविता के उछाह हिन्दी कविता से तनिकों कम नइखे। एह कवि सम्मेलन में दिल्ली– एनसीआर, यूपी व बिहार भोजपुरी भाषा के जन- प्रिय कवि लोग हिस्सा लीहले आउर देर राति ले सभे आपन लोक भाषा के सुगंध आउर ओकरे कवितई के सुघरई से श्रोता लोग सराबोर होत रहलें। एह मोका पर कार्यक्रम के मुख्य संयोजक अशोक श्रीवास्तव जी कहलें कि भोजपुरी भाषा के जाने वाला लोग पूर्वांचले नाही बल्कि देश- विदेश के हर कोना मे जी जान से चाहे वाला लोग बा। कार्यक्रम के मुख्य अतिथि वरिष्ठ IPS श्री दीपक कुमार जी आ समारोह अध्यक्ष विश्व भोजपुरी सम्मेलन के राष्ट्रीय अध्यक्ष श्री अजीत दुबे जी आ विशिष्ट अतिथि के रूप मे आइल डॉ अशोक द्विवेदी (उपाध्यक्ष – विश्व भोजपुरी सम्मेलन ) आ डॉ पुष्पा सिंह विसेन (अध्यक्ष- नारायणी साहित्य अकादमी ) मे चार चाँद लगवने। कविता भोजपुरी भाषा के सभले बरियार विधा बाटे, जवना मे मन के भावना के आंदोलित करे के सभले ढेर क्षमता बाटे। कार्यक्रम के शुरुआत सिवान से आइल मधुर गीतकार सुभाष यादव जी सरस्वती वंदना से कइलें। निशा राय जी के गाँव-गिरांव क कविता आउर गीत खुबे वाह-वाही बटोरलस। युवा कवि केशव मोहन पांडे जी के सोहर छंद के गीत सभे के सराबोर क दीहालस। हास्य कवि बादशाह तिवारी प्रेमी अपने रंग मे सभे के रंगे मे कामयाब रहलें आ श्रोता लोग के खूब हसवले। अर्तराष्ट्रीय ख्याति प्राप्त युवा कवि मनोज भावुक अपने गीत आउर गजल से श्रोता लोग के भाव विभोर क दीहले। एह मोका पर कवि एचपी त्रिपाठी, संतोष शर्मा, रामरक्षा मिश्र विमल, राकेश आ मधु जी अपने अपने गीत आउर कविता से सभे के दिल जीते मे कामयाब रहल लोग। सभले अंत मे वरिष्ठ कवि सुभास यादव अपने श्रृंगार गीत आ संवेदना से भरल “माई” के गीत से श्रोता लोगन के सराबोर कर दीहलें ।कवि सम्मेलन के अंत मे संयोजक अशोक श्रीवास्तव जी सभेके आभार व्यक्त कइलें।कार्यक्रम के एह ऊंचाई तक पहुंचावे मे अनूप पांडेय आ जे पी द्विवेदी के जोगदान सराहे जोग रहे।
Related posts
-
युवाओं का साथी हिंदी आउर भोजपुरी सेवी-लाल बिहारी लालआदर्श भोजपुरी क्षेत्र अऊर तीन ओर गंगा, गंडक, घाघरा से घिरल सारण छपरा के धरती कई गो लाल के...
-
दिसम्बर में दिल्ली में होई भोजपुरी लिट्रेचर फेस्टिवलनई दिल्ली भोजपुरी एसोसिएशन आॅफ इंडिया के दिल्ली चैप्टर के काल्ह आतंरिक बैठक में ई निर्णय...
-
‘भोजपुरी साहित्य सरिता’ के अगस्त अंक के लोकार्पणदिनांक 5 अगस्त, माने अतवार के हर्फ़ मीडिया प्रा लिमिटेड के आयोजन ओपन माइक के कार्यक्रम...


text:
Home Tags बिटिया सदा सुहागन रहऽ
Tag: बिटिया सदा सुहागन रहऽ
भोजपुरी फ़िल्म बिटिया सदा सुहागन रहऽ का पोस्ट प्रोडक्शन शुरू
मुनुजी फिल्म के बैनर तले बनी भोजपुरी फ़िल्म बिटिया सदा सुहागन रहऽ का पोस्ट प्रोडक्शन इन दिनों मुम्बई के पीएनपी स्टूडियों में चल रहा...
भोजुपरी फिल्म बिटिया सदा सुहागन रहऽ की शूटिंग पूरी
मुनुजी फिल्म्स के बैनर तले बनी भोजुपरी फिल्म बिटिया सदा सुहागन रहऽ की 25 दिवसीय स्टार्ट टू फिनिश शूटिंग बिहार के राजगीर के...
बिटिया सदा सुहागन रहऽ के सारे गीत रिकार्ड
मुनुजी फिल्म्स के बैनर तले बन रही भोजुपरी फिल्म ‘बिटिया सदा सुहागन रहऽ’ के सारे गीत पिछले दिनों आदित्य रिकार्डिंग स्टूडियो, अंधेरी में रिकार्ड...


text:
भोजपुरी सिनेमा के सबले खूबसूरत आ टैलेंटेड हीरो रिषभ कश्यप गोलू के जलवा एक बेर फेरु मुंबई में प्रदर्शित उनुकर फिलिम ‘तू ही तो मेरी जान है राधा 2’ में देखे के मिलल बा. दीवाना 2 में देखनिहारन के आपन दीवाना बना चुकल रिषभ कश्यप गोलू के ई फिलिम बिहार में धमाल मचवला का बाद अब मुम्बईओ में धूम मचवले बा. गोलू एह फिलिम से खूब रातीफ बिटोरले बाड़न देखे वालन से.
गोलू एहसे पहिलहूं ‘तू ही तो मेरी जान है राधा’ अउर ‘दिवाना 2’ से देखा वालन के भरपूर मनरंजन कइले रहलन. गोलू के एगो अउर फिलिम निर्देशक सुब्बा राव के ‘सुनो ससुर जी’ जल्द्ए रिलीज होखे बाली वा. निरहुआ रिक्शावाला फेम निर्देशक दिनकरो कपूर के फिलिम ‘राजा के रानी’ में गोलू के अभिनय के आनंद मिले वाला बा.
(रामचन्द्र यादव)


text:
जिला महोबा, ब्लाक चरखारी, कस्बा खरेला। ई कस्बा में जघा-जघा लगे कूड़ा के ढेर 2 अक्टूबर से चल रहे सफाई अभियान की धज्जियां उड़ाउत हें।
राजेश ओर प्रकाश बताउत हें कि खरेला कस्बा में बारह वार्ड हें। जीमे कोनऊ में सफाई कर्मी हे तो कोनऊ में नइयां। ईखे कारन कास्बा की सफाई व्यवस्था बोहतई डावा-डोल चलत हे। अभिषेक ओर पूरन बताउत हे कि 2 अक्टूबर से चल रहो सफाई अभियान खरेला में नाम भर खा चलत हे। गली ओर नालियन में कूढ़ा जस को तस भरो हे। समशेर ओर पप्पू बताउत हंे कि सफाई अभियान चले के बाद तो सफाई कर्मी ओर भी लापरवाह हो गये हंे। पेहले कहे पे सफाई कर देत हते, पे अब बहाना होत हे कि सफाई अभियान चलत हे। जभे कि सफाई अभियान नगर पंचायत के रजिस्टर में चलत हे।
खरेला नगर पंचायत के चेयरमैन सिद्वगोपाल बताउत हे कि खरेला कस्बा में कुल अट्ठारह सफाई कर्मी हंे। जोन बारह सफाई कर्मी अपने-अपने वार्डन में चले जात हंे। बाकी सफाई कर्मी टैªक्टर में कूड़ा भरें चले जात हंे। एक गली की सफाई करें में लगभग एक हफ्ता लग जात हे। सफाई कर्मी कम होंय के कारन सफाई व्यवस्था सही ढंग से नई चलत हे।
जिला महोबा, ब्लाक चरखारी, कस्बा खरेला। ई कस्बा में जघा-जघा लगे कूड़ा के ढेर 2 अक्टूबर से चल रहे सफाई अभियान की धज्जियां उड़ाउत हें।


text:
बिहार में अपना सफलता के झंडा गाड़ चुकल “फौजी” के मुंबई में पन्द्रह गो थियेटर में रिलीज कइल जा रहल बा. मुंबई में फिल्म के वितरक बाड़े श्रीनाथ जी प्रोडक्शन के राजेश सिंह. पराग पाटील के निर्देशन में बनल एह फिल्म के कहानी आ पटकथा पराग पाटिल लिखले बाड़े, आ संवाद जितेन्द्र सुमन के लिखल ह. संगीत राज सेन आ आरपी ठाकुर के बावे, गीत विनय बिहारी के आ एक्शन मंगल फौजी के बा. नृत्य निर्देशन ओमी के आ कैमरा संचालन जगमिंदर हुण्डाल के हवे. फिल्म के मुख्य कलाकार हउवें शिवम तिवारी, रानी चटर्जी, मनोज टाइगर, सुधीर दली, समीर शेख वगैरह.
(स्रोत समरजीत)


text:
हिंदी के साम्राज्यवादी नीति-
केंद्रीय हिंदी संस्थान, भारत सरकार द्वारा ओकर साइट पर हिंदी भाषा में लोक भाषा बाड़ी सन. ओहि में क्रम संख्या 22 पर हिंदी के भी राखल बा।
हिंदी में हिंदी एगो लोक भाषा ह ? ई का घाल मेल ह ?
1.अवधी
2. बघेली
3. बागड़ी (राजस्थानी)
4. बंजारी
5. मेवाड़ी
6. मेवानी
7. बाड़मौड़ी/गद्दी
8. भोजपुरी
9. ब्रजभाषा
10. बुन्देली
11. नागपुरिया
12. निमाड़ी
13. चम्बेली
14. छत्तीसगढ़ी
15. छुडा़ही
16. ढूंढाड़ी
17.पहाड़ी
18. पंचपरगनिया
19. गढ़वाली
20. हाड़ौती
21. हरियाणी
22. हिंदी
23. पंगवाली
24. पवारी
25. जौनसारी
26. कांगड़ी
27 खैरारी
28. खोरठा /खोट्टा
29.राजस्थानी
30. सदान/सादरी
31. कुलवी
32. कुमायूँनी
33. कुर्माली ठार
34. लबानी
35. सानोरी
36. सिरमौरी
37. लमानी/लबांड़ी
38. लड़िया
39. लोधी
40. मगही
41. सोड़वारी
42. सुगाली
43. मैथिली
44. मालवी
45. मांडली
46.मारवाड़ी
47. सरगुजिया
48. सूरजपुरी।
हिंदी निवेदिता मेनन जी जेएनयू में प्रोफेसर बाड़ी. उहाँ के लेख तहलका हिंदी पत्रिका 15मार्च, 2016 क आइल बा – “बहुत नाज़ुक है राष्ट्रवाद” जेकरा में उ लिखत बाड़ी-(हिंदी से भोजपुरी कइल बा)
“हिंदी के मात्र 20 प्रतिशत लोग प्रयोग करेला देश में बाकिर सरकार जनगणना में 50प्रतिशत देखा देलस. कमाल देखि देश के तक़रीबन 50 भाषा सन के हिंदी बना दिहल गइल, बा नू मज़ादार तथ्य।
भोजपुरी, मैथिली, ब्रज, बुन्देली जइसन भाषा बाड़ी सन ओकर आपन संस्कृति बा।
आपन साहित्य बा बाकिर एह कुल के हिंदी में ले आवल गईल बा. इ बतावे ला कि इ भाषा स्वायत्त नइखी सन आ हिंदी भारत के कुल आबादी के 50 प्रतिशत लोग बेलेला।”
मेनन जी के बात कुछ हद ले सहियो बा काहे कि जब भोजपुरी भाषा मान्यता आनोद्लन सूचना के अधिकार 2005 के तहत भारत सरकार के लिंगविस्टिक सर्वे ऑफ़ इंडिया से जानकारी मंगलस कि 2011 में भइल जनगनाणा में भोजपुरी भाषी के संख्या का बा?
सरकार के ओर से सन 2001 के जानकारी दे दिहल गईल जबकि मांगल रहे 2011 के। फेर लिंगविस्टिक सर्वे ऑफ़ इंडिया के कलकत्ता से एगो चिट्ठी आइल कि अभी भारत के सब प्रान्त से मिलल सूचना के इक्कठा कइल जा रहल बा। बाकिर पुष्ट जानकारी इहे बा कि हिंदी के मजबूती देवे ला भोजपुरी भासियन के संख्या हिंदी में ही राखल बा।
देश के आज़ादी के समय से भोजपुरी क्षेत्र के विद्वान लोगन के हिंदी के राष्ट्रीय भाषा बनावे के सपना देखले रहे लोग, अब ओह के आत्मा के शांति मिलत होई कि ओहलोग के महतारी के भाषा के कब्रगाह में दफ़न कर के हिंदी के फले फुले में पूरा सरकारी अमला लाग गइल बा।
बाकिर का सोचत बानी का इ एतना आसान बा. भाषा के मुआवे के पहिले संस्कृति के मुआवे के पड़ी. भोजपुरी संस्कृति बहुत बरियार बा आ ओकर सोर ज़मीन के भीतरी ले बा. हमनी के इ देखल जाव कि हिंदी केआपन कौन संस्कृति ह? आ उ कहाँ के भाषा ह? मतलब ओकर एगो क्षेत्र?
मेरे साक्षात्कार, जवन किताब घर प्रकाशन दिल्ली से वर्ष 2002 में प्रकाशित भइल रहे ।जवना के पृष्ठ 115-116 पर रजनी श्रीवास्तव जी एगो सवाल के जबाब में साहित्य अकादमी के वर्तमान अध्यक्ष, कुशीनगर निवासी डॉ विश्वनाथ प्रसाद तिवारी जी कहले बानी-
” इस समय अंग्रेजी के विराट वातारण में और सूचना क्रांति के इस आश्चर्यजनक माहौल में यह सही है कि भोजपुरी की कोई स्थिति नहीं है पर इसका मतलब यह नहीं है कि इस भाषा कि उपेक्षा हो। दुसरे बोलने वालों की संख्या करोड़ो में है . इस भाषा में साँस लेने वालों का क्षेत्र बड़ा व्यापक है. जब कोई भाषा मरती है तो उसके साथ पूरी संस्कृति मर जाती है…..”
अब देखे वाला बात इ बा कि तिवारी जी भोजपुरी क्षेत्र के बानी जवन गलती आचार्य हजारी प्रसाद द्विवेदी जी कइले बानी उहे त अभियो के अध्यक्ष क रहल बानी. यानि राजस्थानी जब बिना सांविधानिक मान्यता के साहित्य अकादमी के भाषा बिया त फेर हेतना साल से रह के तिवारी जी भोजपुरी के इहे दर्जा काहे ना दिला देनी?
जबकि नामवर सिंह जी के एगो वाकया इहा उल्लेखित करल जरुरी बा-
अखिल भारतीय भोजपुरी साहित्य सम्मलेन के 8वां अधिवेशन सन 1982 में अमनौर(सारण) में भइल रहे, उहाँ के ओहिजा डॉ नामवर सिंह जी इ बात के स्वीकार कइले रही कि राजस्थानी साहित्य अकादमी में भाषा रूप में शामिल बिया, ओकरा से हिंदी के कवनो नोकसान ना भइल त फेर भोजपुरी से हिंदी के कइसन नोकसान? इ समझे वाला बात बा कि मैथिली संविधान के आंठ्वी अनुसूची में आ गईल त हिंदी कहाँ कमजोर भइल?
हिंदी के विषय में इहा लिखल जरुरी बा-
लोकग्रन्थमाला प्रकाशन के एगो किताब बा सत्ता और समाज:
धीरू भाई सेठ एकर प्रस्तुति आ सम्पादन सीएसडीएस के श्री अभय कुमार दूबे जी एगो आलेख में लिखत बाड़े-
” आज लिखी और बोली जानेवाली हिंदी किसी एक स्पष्ट पहचान वाले भौगालिक सांस्कृतिक समुदाय की भाषा नहीं रह गयी है. उसका विकास उपरी भाषा के रूप में हुआ है जिसने कई राज्यों की कई भाषाओं को अपने नीचे दबा लिया है . इन पीड़ित भाषाओँ में अवधी, भोजपुरी, ब्रज, मारवाड़ी, हरियाणवी, मैथिली, और उर्दू भी शामिल है हालांकि इन पर हिंदी का वर्चस्व अधिकाशत: ऐतिहासिक और राजनीतिक प्रक्रिया की देन है, दूसरी तरफ हिंदी अपनी सांस्कृतिक अस्मिता की खोज में है. जो उसे अपने क्षेत्र की किसी स्थानीय संस्कृति में नहीं मिल सकती इसलिए हिंदी आज राजनीतिक मुद्दों कि भाषा बन गयी है. ( साभार- भाषा विवाद बनाम लोकतंत्रीकरण / अंग्रेजी का वर्चस्व खत्महोनाचाहिए, पर कैसे? पृष्ठ- 339)
विदित होखे कि चेन्नई में 19-20 सितम्बर, 2015 के लैंग्वेज राईट कांफ्रेंस आयोजित भइल जेकरा में एगो घोषणा पत्र जारी कइल गइल-
We demand that the Union Government address the following demands and accept them immediately:
- Make all the languages listed in Schedule 8 of the Constitution of India the official languages of the Union Government
- Include in the Schedule 8 of the Constitution the languages for which the demands were made by their respective language communities and pending with the Union Government for many years
- Provide urgent support to the ethnic, indigenous and other languages with fewer number of speakers through an exclusive government agency and save them from extinction and assimilation.
भोजपुरी भाषी के राष्ट्रीय सोच-
भोजपुरी भाषा क आंदोलन ओकर अस्मिता क आंदोलन ह। भोजपुरिया लोग राष्ट्रीय भाव के जादे होला। होखल ठीक बा। होखहूँ के चाहीं। ऐही से भोजपुरी भाषा के आंदोलन आज ले साहित्यिक आ सांस्कृतिक आंदोलन ही बनल रहल। कबो राजनीतिक आन्दोलन ना बनल जैसे भाषा तमिल भा मराठा में राजनितिक पहचान ह। हिंदी में भोजपुरिया के प्राण बसेला त भोजपुरिया के आंत्मा भोजपुरिये में बसेला।
भोजपुरिया कबो हिंदी क विरोध ना कइलस बलुक विकास में लागल रहल बाकिर ह भोजपुरिये के विकास में जादे मुखर ना भइल बादो एकरा” भोजपुरी साहित्य के लेखन हिंदी के समानांतर चलत रहल”- डॉ मेनेजर पाण्डेय जी कहले बा।
अब बताई बाबा आदम के लिक ध के चलब त काम चले वाला बा?
एगो सच्चाई-
देश के आज़ादी के बाद संविधान सभा में लगभग छव सप्ताह ले राजभाषा के चुनाव प बहस भइल। बहुत बहस भइल राजभाषा का होई। संपर्क भाषा का होई। खैर बहस होत रहल। भारत के संप्रभुता के देखावे ला त एगो भाषा के चुनाव जरुरी रहे। बहस बड़ा लमहर चलल। अब चुनाव पर वोट होखे के रहे। वोट भइल। 78 – 78 पहिले बराबर हो गईल। मामिला फंस गइल। फेर ई मामला संविधान सभा के सोझा राखल गइल वोट ला। बड़ा मुश्किल से अबकी बेर 78 आ 77 से मामिला फरियाइल। आ हिंदी मात्र एगो वोट से राजभाषा बनल। मुंशी अयंगर फॉर्मूला से देवनागरी के लिपि स्वीकार कइल गइल। बाकिर संख्या रोमन ही रहल। तब से एक वोट से हिंदी घीव पियत बिया।
बाबा साहेब आंबेडकर जी के कहनाम बा – there was no article which proved more controverical than article 115 with the (Hindi) question. No article produced more opposition. No article, more heat.
भोजपुरी भाषा के बढ़त प्रभाव में भोजपुरी सिनेमा के योगदान आ भोजपुरी भाषा के वैश्विक पूंजीवाद से करत प्रतिवाद के प्रशंसा एगो ताज़ा आर्टिकल language में आइल बा। जेकरा Whitney Cox लिखले बाड़न।जे यूनिवर्सिटी ऑफ़ शिकागो में एसोसिएट प्रोफेसर बाडे। .”…..As elsewhere in the world, minority language are rapidly declining in the face of the ascendant registers of media and of global capitalism. There are countervailing tendencies: for instance, the cinema of such subregional languages as Bhojpuri continues to thrive and in the dispora, and the Internet has created new avenues and forums of expression…….”(page 159, Langauge, Key concept of Modern Indian Studies, oxford University Press,2015)
एह देश के भाषाई विविधता के दबा के का सन्देश देवे चाहत बिया सरकार ? यानि मातृभाषा सन के कब्रगाह पर हिंदी पनकी का ?


text:
स्वर्णिम फिल्म्स के बैनर तर बने जात फिलिम ‘जमीन’ के मुहूर्त पिछला दिने धूम धाम से मुंबई के ऑडियो लेब में जानल मानल गायक उदित नारायण के हाथ से करावल गइल.
मुहूर्त के मौका पर एकर निर्देशक के.सुजीत बतवलन कि जमीन माफिया पर बनल फिलिम में देखावल गइल बा कि के तरह ई माफिया गरीब किसानन के जमीन हथिया के ओह पर शॉपिंग मॉल, इंजीनियर कॉलेज वगैरह बना लेले जवना के फायदा सिर्फ मलिकाने लोग के मिलेला आ जमीनो गँवा चुकल गरीबन का किस्मत में बस मुसीबते रह जाला.
फिलिम के निर्मात्री सुनीता कुमारी बतवली कि सोशल मैसेज दिहला का साथही ई फिलिम मसालेदारो रही जवना के दर्शक मजा ले ले के देखीहें. आठ गो गाना वाली एह फिलिम में सीमा सिंह के जोरदार आयटमो बा.
मुख्य कलाकारन में सुदीप पाण्डेय, दीपक भाटिया, नील सिंह, मुन्ना सिंह वगैरह बाड़े. शूटिंग जल्दिए शुरू कइल जाई.
गीतकार वेद पाठक, संगीतकार लवली शर्मा, कैमरामैन अरविन्द सिंह, आ कोरिओग्राफर रीतु राज हउवन.
(संजय भूषण पटियाला)


text:
बात धरमपत्नी से बढ़ के गोत्र आ कुल खानदान पर आ गइल बा. एगो गोत के लोग दोसरा गोत के उपद्रवियन के गोतिया का बता दिहल कि सामने वाला बात के ले उड़ल आ ओकरा के अपना जाति के अपमान बतावे लागल. थोड़ देर ला हमहू चकरा गइनी कि गोत्र भा गोत जाति कइसे हो गइल. जाति आ गोत में एगो बहुते बड़ फरक होला आ ओकरा के जानल-बूझल जरूरी बा.
हमनी का समाज में शादी-बियाह जाति का भीतर होला बाकिर गोत में शादी-बियाह वर्जित होला. एक गोत में शादी सामाजिके रूप से गलत ना होखे वैज्ञानिक आ चिकित्सकीय कारणो से एकरा के वर्जित मानल जाला. हालांकि दुनिया में बहुते अइसनो समाज बाड़ी सँ जहाँ एके गोत में शादी गलत ना मानल जाव. बाकिर ओकर परिणाम अनेके तरह के बेमारियन का रूप में सामने आवेला आ अब ओहू समाजन में एकरा से बचे के राय दिहल जाए लागल बा. त गोत आ जाति में सबले बड़का अन्तर त इहे सामने आ गइल आ ई कवनो छोड मोट अन्तर नइखे.
बाकिर अतने पर बात खतम नइखे होखे वाला. हमनी का भोजपुरिया समाज में एक गोत्र वाला लोग अपना के गोतिया मानेला आ एके परिवार के भाईयन के मेहरारू एक दोसरा के गोतिनी कहेली. यह इश्क नहीं आसां बस इतना समझ लीजे कि एक आग का दरिया है ओर डूब के जाना है. गोत आ गोतिया में गोता लगाएब त तय मानी कि गोता जाएब. अब एह गोतइला के चलते लोग रउरा के गोताइल- बोथाइल बता देव त कवनो अचरज ना. सीजन फगुआ के आइए गइल बा आ एह मौका पर लोग एक दोसरा के गोते में तनिको गुरेज ना करसु. बाद मे भले सामने वाला गोत्रोचार करे लागे. आ कुछ अइसनो लोग होला जे गोता लगावे में माहिर होला आ ओह लोग के पानी के भीतर डूबल चीज के खोज निकाले खातिर बोलावल जाला. एह लोग के गोताखोर कहल जाला. गोता लगा के आपन जीवनयापन करे वाला, खर-खोराकी चलावे वाला आदमी गोताखोर हो जाला, जइसे हराम के कमाई खाए वाला के हरामखोर कहल जाला. अब बतकुच्चन करे खातिर कह सकीलें कि हरामखोरी त होला बाकिर ईमानखोरी ना होखे. काहें कि शायद ईमान से खोराकी ना चल पावे आजु का जमाना में. भा इमान से खोराकी चलावल सामान्य होला आ एकरा ला कवनो विशेषण बनावल जरूरी ना लागल हमनी के पुरनियन के.
बाकिर गोत भा गोत्र आखिर बनल कइसे ? बात एह बतकुच्चन खातिर मिलल जगहा में एक बेर में ना कहल-बतावल जा सके. एह बात के पुरावे में अनेको कड़ी लाग सकेला. बाकिर ओतना गहिरा में गोता लगावे के जरूरत ना पड़े के चाहींं हमनी के. गोत भा गोत्र से वंश भले बनल होखो बाकिर हर गोत्र वंश ना होखे. हिन्दू जाति व्यवस्था में ब्राह्मण, क्षत्रिय, वैश्य आ शुद्र चार गो वर्ण मानल गइल बा. एहमें से ब्राह्मण लोग के वंश त सही में गोत्र होला बाकिर बाकी वर्णन के गोत्र वंश ना हो के विश्वविद्यालय माने के चाहीं. गोत्र हर वर्ण में होखेला. सभकर गोत होला, सभकर गोतिया भा गोतिनी होले. ऱउरा सभे एक हफ्ता एह गोत में गोता लगावत रहीं, हम त अगिला बेर गोता लगावे आएब. तबले गोता मार जात बानी!


text:
नपले बानी बित्ता भर ज़मीन, पूरा जहान अबही बाकी बा. जी हँ, उ कहना सटीक बइठत बा गोरखपुर के खूबसूरत बाला अंकिता दूबे प, जिनकर बचपन से सपना रहल अभिनेत्री बने के आ अब उ सपना पूरा हो गइल बा.
अंकिता दूबे स्कूले का दिन से हर फंक्शन, हर सांस्कृतिक कार्यक्रम में शामिल होखे के आ नृत्य अउर अभिनय प्रतियोगिता में शामिल होखे के आदत बना लिहले रही. फिलिम देख ओकर नकल उतारल उनकर शौक रहे. बाद में अपना मन के चाह आ लोग के बढ़ावा मिलल त सिनेमा के बड़का परदा पर उतरे के मन हो गइल. अब अंकिता दूबे अनेके भोजपुरी फिलिमन में बतौर अभिनेत्री नज़र आवे वाली बाड़ी.
जाने जोग इहो बा कि अंकिता दूबे एह घरी यूपी में पांच साल ला फ़ास्ट शाईन प्लस डिटर्जेन्ट के ब्राण्ड अम्बेसडर बाड़ी आ गोरखपुर मॉडलिंग प्रतियोगिता में पिछला साल 2012 में “मिस फ़ोटोजेनिक फेस” चुनाइल रही.
एगो सवाल के जवाब में अंकिता दूबे कहली कि उ चाहत बाड़ी कि उनकर एगो खास पहचान बने आ उ जवन करे ओकरा से उनका मम्मी-पापा के नाम ऊंच होखो.
(रामचंद्र यादव)


text:
भेषभूषा से मुसलमान बनले बिना इफ्तार के भोज ना घोंटाव
पटना 08 जून. पता ना सही कि गलत बाकिर भोट का लालच में लार टपकावत इफ्तार खाए चहुँपल हिन्दू नेतवन के भेष भूषा पूरा मुसलमानी हो गइल रहेला. शायद बिना मुसलमानी भेष बनवले इफ्तार खइला से एह लोग के संस्कार ना चिन्हाइत. एह लोग का समुझ का हिसाब से मुसलमान एह देश के बाशिन्दा ना हउवें आ सामान्य भेषभूषा में इफ्तार के भोज खाइल हराम होखेला.
आजु बिहार के उप मुख्यमंत्री आ भारतीय जनता पार्टी के बड़हन नेता सुशील कुमार मोदी अइसने भेषभूषा अपनवले इफ्तार खाए चहुँपले. गनीमत बा कि ई ना कहलें कि सभे अइसहीं मुसलमानी भेष भूषा अपना लेव त देश के विकास में तेजी आ जाई.
अबहीं ले ई देखे के कबो नइखे मिलल कि कवनो मुसलमान नेता नवरात्र में प्रसाद ग्रहण करे टीका चन्दन लगा के चहुँपल होखे – जनेऊधारी ब्राह्मण एकर अपवाद होखसु त कवनो अचरज के बात ना होखी काहे कि अबहीं ले ई पकिया से तय नइखे हो सकल कि उनुकर मजहब असल में हवे का.
इफ्तार खइला का बाद सुशील मोदी कहलन कि मदरसा बोर्ड से फोकानिया आ मौलवी के परीक्षा प्रथम श्रेणी से पास करे वालन के दस दस हजार रुपिया के वजीफा दीहल जाई. संस्कृत वालन के अइसन कवनो वजीफा देबे से सेकूलरिज्म पर खतरा आ जाला एहसे अइसन कवनो एलान कबो सुने के नइखे मिलल,
अतने ना मुसलमान औरत समेत मुसलमानन ला अउरिओ कई तरह के एलान कइलें सुशील मोदी.


text:
चाउर, दाल, नमक हरदी में-कबले देह बिकाई?
गलती पर गलती करि-करि के, लइका कइनी सात,
भइल बिलाला खइला बेगर, भेंटत नइखे भात,
तन उघार बा, कपड़ा नइखे, मिलतो कहाँ दवाई? एक देह पर...
कइली खून-पसीना दिन भर, मिलल मजूरी आधा,
ऊहा सेठवा छीन ले गइल, पेट प दिहलस बाधा,
हाड़ हिलल पर भार ना उतरल, गतर-गतर चिथराई। एक देह पर...
केहु के कुतवा दूध पिअत बा, केहु के पुतवा भूखल,
केहु के तोंद हाथ भर बाहर, केहु के पेटवा सूखल,
अरजी सुननिहार कहवाँ बा, आपन भइल पराई। एक देह पर...
एक त धरकच डहलस, दोसर बिटिया भइल सेयान,
कइसे हाथ पीअर होई, बेटहा भइले बैमान,
दिन में चैन ना रात में निंदिया, फाटल पाँव बेवाई। एक देह पर...


text:
– जयंती पांडेय
रामचेला बड़ा उदास रहले. बाबा लस्टमानंद पूछले कि का हो मुँह काहे लटकवले बाड़ऽ ? रामचेला कहले, ई मीडिया वाला भाई लोग केहू तरह जीये ना दी. अब देखऽ ना, ओह दिन राजघाट पर अनशन पर बइठल भाजपाई भाई लोग के उदासी मेटावे खातिर भाजपा के बड़हन नेता सुषमा स्वराज एगो देशभक्ति गीत पर चार गो ठुमका लगा दीहली. अब त मच गइल बवाल. केहू कुछ कहे लागल केहू कुछ कहे लागल. अब तूहीं बतावऽ बाबा कि एहमें का गलत भइल ?
अब ई जान ल कि हिंदी में एगो ढेर पुरान कहाउत बा कि “नाच ना जाने आंगन टेढ़ा.” अब एकर मतलब बड़े बड़े ग्यानी गुमानी लोग लगावे ला कि नाचे ना आवे आउर नाचे वाला कहत बा कि अंगने टेढ़ बा. लेकिन जान ल रामचेला कि एकर मतलब होला कि “जब नाचे के मन क जाई त अंगना टेढ़ बा कि सोझ बा ना बुझाई.” अब एकर सही माने का होई ई त बतकुच्चन वाला ओमप्रकाश भाई सही सही बतइहें. हाँ त हम कहत रहनी कि जब नाचे के मन होखो त टेढ़ अंगना ना लउकी. ओसहीं जब सुषमा भउजी के नाचे के मन हो गइल त राजघाट का लउकी ! अब नाचे के धुन में ई ना याद परल कि इहवां खाली प्रार्थना कइल जाला आ गाँधी बाबा के फूल चढ़ावल जाला, ढेर भइल त एगो पौधो रोप दिआला. अब जान जा कि ऊ मौका ना पार्टी के रहे ना फगुआ ना केहू के बियाह रहे आ ना केहू के बेटा भइल रहे कि नाचल जाव. लेकिन जब राजघाट ना याद परल त ई सब बात कहाँ से मन परी. सब भउजी बिसभोर क दिहली.
अब एकरा पर जवन विवाद हो गइल बा ओह से सुषमा जी बहुत नाराज बाड़ी आ कहत फिरऽतारी कि सोनिया जी आ उनुकर सास इंदिरा जी के आदिवासियन के साथ नचला के वीडियो त तमाम बा. भाजपा के लोग ऊ वीडियो टीवी पर देखइबो कइल लोग. अब सुषमा जी के के बतावे कि ऊ लोग जब आदिवासियन का एरिया में गइल लोग, ओकनी का अपना परम्परा के मोताबिक जे नाचऽतारी सन आ ओकनी के मन राखे खातिर ई लोग ठुमका लगाइये दिहल त कवन अन्याय हो गइल ? ओह नाच पर त केहू कुछ ना कहल.
अब सुषमा जी के नाराजगी के अउरी कारण बा. उनुकर कहना बा कि मीडिया उनुका नचलके के बात उड़ा दिहलसि आ धरना के खबर गोल क दिहलसि. अब भउजी के के बतावे कि मीडिया में त अनशन के समय आडवाणी जी दूध पीयत लउकले आ गडकरी के दिल्ली के एगो मशहूर मालिसघर में मालिस करवाये के खबर आइल रहे. अब उनका खीस एह बात के बा कि खाली उनुका नचले के बात हाईलाईट भइल. अब मीडियो बेचारा का करो ? जे खबर ना दीत त हो सकेला कि भउजी के ओहू से शिकायत हो जाइत. जइसन नेता लोग के अक्सर होला. वइसे नाचल कवनो गारी त ह ना. भगवान कृष्णो त गोपियन का साथे नाचत रहले. लेकिन भउजी के तकलीफ हो गइल बा. अरे कवनो मौका रहे नाचे के का ?अगर रामलीला मैदान में लाठीचार्ज का खिलाफ ई धरना रहे त नारा लगावल जाइत, भजन गावल जाइत, ई नचला के कवन दरकार रहे ? कहीं ई नाच ई बतावे खातिर त ना रहे कि हे बाबा देखऽ अब तूं सुराज ले आ के नेहरू जी का झोरा में डाल दिहलऽ आ देखऽ बाबा रामदेव ई राज के हमरा फाँड़ में डाल दे तारन. लेकिन का करब बाबा त फेल क गइले. अब राज ना मिलल त झूठहू नाराज हो तारी. एही पर कहल जाला बे जनले नचला पर गोड़े टूट जाला.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
सिनेमा भोजपुरी में पहिला हाली अइसन भइल बा कि कवनो अभिनेता के, जेकर आजु ले एकहु फिलिम रिलीज नइखे भइल, 25 – 25 लाख रूपये में साइन कइल जात होखे. ई भइल बा चुन्नु सिंगापुरी संगे जिनका के निर्माता विनय शुक्ला आ चौहान जी अपना अपना फिलिमन खातिर साइन कइले बाड़ें.
पचीस पचीस लाख रुपिया में साइन करे का बात पर एह निर्मातन के कहना बा कि ऊ लोग फ़िल्म “चुन्नू बाबू सिंगापुरी” के गाना उनुका आफिस में जा के देखल आ एडिटिंग लैब में उनकर फिलिम देखल तब ई फैसला कइल लोग. एह अनुबंध में इहो लिखल बा कि अगर निर्माता के नुक्सान होखत बा त चुन्नू बाबू तीन चौथाई कटौती कर दिहन अपना फीस में एह तरह के अनुंबंध कर के चुन्नू बाबू एगो मिसाल बना दिहले बाड़ें जवना खातिर उनका के साधुवाद मिले के चाहीं. एहसे सिनेमा भोजपुरी में एगो नया दौर शुरु हो सकेला आ निर्माता, निर्देशक, कलाकार आ टेक्नीशियन सबही सुकून के सांस लेत जिंदा रह पाई.
एह दुनु फिलिमन में से विनय शुक्ला के फिलिम के गाना के रिकार्डिंग 24 अक्तूबर से शुरू होखि आ चौहान जी के फिलिम “सरकार” के मुहूर्त शूटिंग स्थल पर होखी. दुनु फिलिमन के शूटिंग उत्तर प्रदेश का देवरिया जिला में कइल जाई.
(अपना न्यूज़)


text:
बिहार के मुजफ्फरपुर में एक ओर जहवां संजय लिला भंसाली के फिल्म “पद्मावत” के विरोध हो रहल बा उहवें दुसर ओर बिग बास फेम मोनालिसा अउर विक्रांत सिंह राजपूत स्टारर भोजपूरी फिल्म “पाकिस्तान में जय श्री राम” के पोस्टर फारल जा रहल बा।
बतावल जा रहल बा की मुम्बई अउर गुजरात में सुपरहिट रहल इ फिल्म 26 जनवरी के दिने बिहार में भी रिलीज़ हो गईल बा। दरसल एह फिल्म के कहानी तीन तलाक, गौ हत्या अउर लव जिहाद जइसन मुद्दा के छू रहल बा। जेकरा चलते लोगन में खासा नाराजगी देखे के मिलता। बाकी कवनो व्यक्ति या संगठन के तरफ से अभीले एह फिल्म के विरोध नइखे भइल।
फिल्म के प्रोड्यूसर भूपेंद्र विजय सिंह कहलें कि विरोध करे के हक सबके बा। बाकि, बिना फिल्म देखले पोस्टर फारल शर्मनाक बा।प्रोड्यूसर के इहो कहनाम बा कि एह फिल्म के एगो खास सीन में पाकिस्तान में आपन देश के झंडा देख के गर्व होखता।
आमतौर पर भोजपुरी फिल्म में प्रेम कहानी देखावल जाला बाकी इ फिल्म में समाज में हो रहल अत्याचार के देखावल गईल बा।


text:
जिला वाराणसी, ब्लाक चिरईगावं, गावं बहलोलपुर राजभर बस्ती। इहां पर एक हैण्डपम्प हव। वही हैण्डपम्प में से इहां के करीब सत्तरह घर के लोग पानी पियलन। लेकिन हर समय उ हैण्डपम्प बिगड़ल रह से इहां के लोग के पानी पिए में बहुत दिक्कत होल करला।
इहां के गुलाबी, विमला, चमेली, गीता, उषा इ सब लोगन के कहब हव कि हैण्डपम्प रहले कउनों फायदा नाहीं हव। हर समय त इ बिगड़ल रहला। जब पाइप में पानी आवला त हमने भर के रख लेवल जाला आउर वही पानी से आपन काम चलावल जाला। जब पानी खत्म हो जाई आउर पाइप ना चालू होई त जाके लोग के घरे से लेवे के पड़ाला। लोग अपने पइसा के लगवइले हयन। कभी कभी त नाहीं भी चालू करलन। हमने कई बार गंाव के प्रधान से कहे कि या तो इ हैण्डपम्प के अच्छा से बनवा दा या फिर नया हैण्डपम्प लगवा दा। जब ओन पुराना हैण्डपम्प बनवावत नाहीं हयन त नया कइसे लगवहीयन। हमने के पास एतना पहुंच नाही हव कि हमने विधायक से जाके कही।
प्रधान माधुरी कन्नौजिया के कहब हव कि सब काम हमार पति देखलन। लेकिन एन लोग के आवे के चाही। आउर सामान ले जाके बनवावे के चाही।-
कइसे हमने के पियास बुझी
जिला वाराणसी, ब्लाक चिरईगावं, गावं बहलोलपुर राजभर बस्ती। इहां पर एक हैण्डपम्प हव। वही हैण्डपम्प में से इहां के करीब सत्तरह घर के लोग पानी पियलन। लेकिन हर समय उ हैण्डपम्प बिगड़ल रह से इहां के लोग के पानी पिए में बहुत दिक्कत होल करला।


text:
जिला शिवहर, प्रखण्ड तरियानी, गांव घोरहा पुनर्वास टोला, वार्ड नम्बर तेरह। उहां 04 जनवरी 2014 में वृ़द्धा पेंसन मिललई। लेकिन दस महिना बाद भी तीने महिना के मिललई जइसे लोग परेशान छथिन।
उहां के सिंहासन देवी, कौशल्या देवी, कमल राम, गायत्री देवी कहलथिन कि अभी तीन-चार दिन पहिले हमरा सब के वृद्धा पेंशन के रूपईया मिलल। दस महिना के बाद मात्र छौ सौ रूपईया मिलल। कोन हिसाब से देई छई केना देई छई से हम सब न जनई छी। एक त प्रखण्ड में बाटे के हई अउर पंचायते में पेंशन के रूपईया बटलथिन।
पंचायत सचिव देवेन्द्र प्रसाद सिंह कहलथिन कि 28-29 दिसम्बर 2013 अउर 3-4 जनवरी 2014 के पेंशन के रूपईया वितरण कइली। हम अपना पंचायत के लगभग चार सौ लोग के पेंसन के रूपईया बाटली ह अउर अपना सुरक्षा के लेल पंचायत में ही रूपईया वितरण कइली ह।
एस.डी.ओ. मोहम्मद वारिस खान कहलथिन कि अभी कोनो पंचायत में महिना के अधार पर पेंसन न मिल रहल हई। कोनो-कोनो पंचायत में त मार्च तक ही मिलल हई। फंड में रूपईया न रहे के कारण इ समस्या हो रहल हई।
पेंशन के लेल लोग परेशान
जिला शिवहर, प्रखण्ड तरियानी, गांव घोरहा पुनर्वास टोला, वार्ड नम्बर तेरह। उहां 04 जनवरी 2014 में वृ़द्धा पेंसन मिललई। लेकिन दस महिना बाद भी तीने महिना के मिललई जइसे लोग परेशान छथिन।


text:
पिछला हफ्ता भोजपुरी सुपरस्टार दिनेशलाल यादव निरहुआ के ‘इज्जत’ पूरा बिहार में शानदार ओपनिंग दर्ज कइलसि. मिथिला टॉकिज के बैनर में बनल एह फिलिम के बिहार के 40 गो सिनेमाघरन में प्रदर्शित कइल गइल बा. एकरा के हर वर्ग के दर्शक पसंद करत बाड़े आ निरहुआ के अभिनय के जमके तारीफ होखत बा. खास क के उनकर एक्शन सीन आ संवाद अदायगी खूबे नीक लागत बा दर्शकन के.
निर्माता मनोज कुमार चौधरी आ निर्देशक बाली के एह फिलिम में निरहुआ के नायिका बाड़ी हॉट गर्ल मोनालिसा आ साथी कलाकारन में प्रतिभा पाण्डेय, मनीष चतुवेर्दी, दीपक भाटिया आ ब्रजेश त्रिपाठी के नाम खास बा.
निरहुआ एह फिलिम के ओपनिंग से बेहद खुश बाड़ें.
(प्रशांत निशांत)


text:
लगातार आठ साल से मिलत बेस्ट कॉमेडियन के सम्मान मनोज टाईगर क बारे मे बहुत कुछ कह जा ता. हाल ही मे लखनऊ मे भइल आठवाँ भोजपुरी फ़िल्म अवार्ड सम्मान समारोह मे बेस्ट कॉमेडियन सम्मान से मनोज के सम्मानित कइल गइल. दिनेश लाल यादव निरहुआ आ पाखी हेगड़े स्टारर “निरहुआ रिक्शावाला” फ़िल्म मे बताशा चाचा नाम का पड़ल कि आजु ले उनुका के सभे बताशा चाचा कहेला.
थिएटर कलाकार रहला का चलते मनोज टाईगर हर तरह के किरदार जीवंत करे में माहिर हउवं. दर्शको लोग उनुका हर भूमिका के पसंद करेला. कॉमेडी से अपना कैरियर के शुरुआत करे वाला मनोज टाईगर “डकैत” से ले के “वीर बलवान” ले करीब एक दर्जन फिलिमन में खलनायको के किरदार क चुकल बाड़े. साथही अनेके फिलिम लिखहूं के काम करत बाड़ें मनोज टाईगर.
(रामचद्र यादव)


text:
– ओ. पी. सिंह
नोटबन्दी के मार से आम जनता के भइल परेशानियन से कुछ नेता बहुते परेशान बाड़ें. उनकर कहना बा कि जौ का साथे घुनो पिसाता आ सरकार के चाहत रहुवे कि घुन के बचावे के इन्तजाम पहिले कर लीत. आ हमरा लागत बा कि घुन का फिकिरे दीयका दुबरात बाड़ें सँ. जौ पिसाई त घुन के पिसाहीं के बा. काहे कि ओकरा के अलग ना कइल जा सके. पिछला सत्तर बरीस से देश आ समाज में लागल ई दीयका फोंफड़ क के राख दिहले बाड़न स देश आ समाज के. असल में एहनी के घुन के फिकिर त नाम लेबे ला बा, असल चिन्ता बा कि जौ काहे पिसात बा. आ हम सोचत बानी कि करिया धन वाला ई जौ जामल कइसे, केकरा चलते. आ पिसाई के इन्तजाम के करवलसि.
कांग्रेसे का राज में एह जौ के जमावे के इन्तजाम भइल आ कांग्रेसे का राज में अइसन इन्तजामो के शुरुआत भइल जवना सहारे एह जौ के महीन पिसाई के राहो खुल गइल. इन्दिरा गाँधी के राज में साल 1973-74 में इन्कम टैक्स के दर रहुवे 97.7 फीसदी. अब मतिहीनो समुझ सकेलें कि सौ रुपिया कमइला पर जब 97 रुपिया 70 पइसा टैक्स दे देबे के पड़ी त होखी का. या त कमाए वाला अपना कमाई के चोरा के राखि ना त कमइले छोड़ दी. आ भइबो इहे कइल. जम के करिया धन उपजल. आजु जे लोग छाती कूटत बा कि नोट खातिर लमहर लमहर लाइन लागत बा, शायद भुला गइल बा कि एगो हाथ घड़ी खरीदे खाति लोग दू दू दिन लाइने में सूतत बइठत रहुवे, प्रिया स्कूटर खाति साल साल भर के लाइन रहत रहुवे. तब कम्पनियन पर रोक रहत रहुवे कि अधिका सामान ना बना सकसु. मकसद बस इहे रहत रहे कि मोट कमाई के मौका मिलत रहो. सत्ताधारियन के आ लगुआ भगुअन के अरबो खरबो विदेशी बैंकन में जमा रहे. आजुओ बहुते लोग के बहुते धन विदेशन में जमा बा ओह देशन से अइसन समुझ बना के राखल रहे कि एह करिया कमाई के सुराग मत लागो. इलाज का नाम पर बेर बेर के विदेश यात्रा इलाज ला कम, अपना कमाई के बचवला के बेसी रहत रहुवे.
ई त भइल जौ के उपजला के किस्सा. अब जानल जाव कि पिसाई के इन्तजाम कइसे कर गइल इहे लोग. राजीव गाँधी का जमाना में मोबाइल आ गइल आ मनमोहन सिंह आधार कार्ड के इन्तजाम करा गइले. आज करिया धन का खिलाफ एही दुनू सरन्जाम के इस्तेमाल कइल जात बा. सभका के आधार कार्ड से जोड़ के बैंकिग पर अकुशा लाग गइल. पता लगावल बहुते आसान हो गइल कि कवन खाता केकर ह. गैस के सबसिडी का नाम पर जवन लूट होखत रहे, मनरेगा के लूट सब कुछ आधार कार्ड का सहारे काबू मे आ गइल. साधन उहे रहल बस साधे के लक्ष्य बदल गइल.
शासक के नीयत साफ रहो तो हर समस्या के समाधान आसान हो जाला. एगो जमाना रहुवे कि घोटालाबाजन के मौज रहत रहे आ पीएम मौह सधले सभकुछ चुपचाप देखत रहसु. उनुका बेंवत में ना रहल कि घोटालाबाजी पर रोक लगा सकसु. एगो ईमानदार पीएम का शासन मे जतना बेइमानी हो गइल ओकर कवनो दोसर नमूना ना मिली. ठीक वइसने जइसन भोजपुरी इलाका के कुछ विवेकी साहित्यकार अपना राय से भोजपुरी के जतना नुकसान चहुँपा गइलें ओतना दोसर केहु ना पँहुचा पाइत. अब एह सगरी दीयकन पर किरासन तेल डलात बा त ऊ माहौल बिगाड़े में लागल बाड़ें. गनीमत अतने बा कि जनता एह लोगन के चिन्ह गइल बिया आ एकनी के बहकावा में नइखे आवत. ओकरा मालूम बा कि दीदीया, बहीना, बबुआ के आपन चिन्ता बा, जनता के ना.


text:
यूपी का पंचायत चुनाव में आरक्षण विधि में बदलाव
काल्हु मायावती सरकार फैसला कइलसि आ मुलायम सिंह का जमाना के आरक्षण व्यवस्था के बदल दिहलसि. नयका व्यवस्था में पंचायत प्रमुख आ जिला पंचायत अध्यक्ष के पद जनसंख्या के अवरोही क्रम में अनुसूचित जाति, जनजाति, पिछड़ा वर्ग खातिर एह तरह से आरक्षित कइल जाई कि कवनो पद पिछला बेर आरक्षित समूह खातिर दुबारा आरक्षित ना होखी. पिछलका व्यवस्था में प्रावधान रहे कि जहवाँ अनुसूचित जाति, जनजाति, भा पिछड़ा वर्ग के लोग पचास फीसदी से अधिका बा उहवाँ ओह समूह खातिर हमेशा आरक्षण दे दिहल जाई आ ओही समूह के महिला आ पुरुष में घुमत रही.
आपन बात पूरा करा के रहीहें मनमोहन
प्रधानमंत्री कुछ दिन पहिले कहले रहले कि महँगाई समय के मजबूरी बा आ एकरा के बरर्दाश्त करही के पड़ी. कहलन कि डीजलो के दाम नियन्त्रण मुक्त कर दिहल जाई. अबही डीजल पर त दाम ना बढ़ल बाकिर काल्हु पहली जुलाई से आठ गो नया नया सेवा पर सेवा कर लगा दिहल गइल बा. अब इलाज से लेके घर खरीदला आ बिजली के उपयोग सगरी पर सेवा कर लागे लागी. घबड़ाईं जन, केन्द्र के कांग्रेसी सरकार अबही बहुत कुछ अइसन करे वाली बा कि रउरा आँख से खून के आँसू रोअब. जय हो!
हावर्ड में हिन्दूस्तानी डीन
हावर्ड बिजनेस स्कूल का १०२ साल का इतिहास में पहिला बेर कवनो हिन्दुस्तानी मूल के आदमी डीन बनावल गइल बा. हिन्दुस्तानी मूल के नितिन नोहरिया के डीन बनावल गइल बा. ऊ पहिले हावर्ड के सहायक डीन रहले. हावर्ड के अध्यक्ष ड्रीव फास्ट कहले बाड़न कि नितिन नोहरिया विद्वान होखला का साथे बहुते बढ़िया शिक्षक, सलाहकार, आ प्रशासको हउवन. खुशी के बात बा कि ऊ डीन बनल सकार लिहलन.
नेपाल के राष्ट्रपति सात दिन के मौका दिहले सरकार बनावे खातिर
माओवादियन का दबाव का चलते माधव नेपाल नेपाल के प्रधानमंत्री पद से इस्तीफा दे दिहले बाड़न आ ओकरा बाद से नया प्रधानमंत्री बनावे का फेर में राजनीतिक दल परेशान बाड़े. राष्ट्रपति कहले बाड़न कि सात जुलाई ले लोग मिल जुल के सर्वदलीय सरकार बना लेव ना त फेर मजबूरन बहुमत वाली सरकार बनावे के पड़ी. राष्ट्रपति से विवाद का चलते साल २००९ में माओवादी सरकार गिर गइल रहे आ तब माधव कुमार नेपाल के प्रधानमंत्री बनावल गइल रह. बाकिर माओवादी कबो उनुका के चैन से ना रहे दिहले आ आखिर में आजिज आ के ऊ इस्तीफा दे दिहलन.
मानसून फेर सक्रिय भइल
पिछला पन्द्रह दिन से सुस्त पड़ल मानसून काल्हु फेर करवट बदललसि आ काल्हु मध्यप्रदेश के कुछ इलाकन में झमाझम बरखा भइल. देश के उत्तर भारत अबहियो मानसून का इन्तजार में बा बाकिर हवा के रुख में आइल बदलाव देख के मौसम विशेषज्ञन के आशा बन्हल बा कि ओहिजो मानसून जल्दिये सक्रिय हो जाई. बलिया में त घाघ कवि का संकेत पर चलल जाव त भयंकर सूखा पड़े के संकेत बा. मशहूर किसान आ मौसम पारखी घाघ कवि कह गइल बाड़े कि दिन में बद्दर, रात निबद्दर, बहे पुरवईया झब्बर झब्बर, कहे घाघ सूखा होई कुँआ खोनि के कपड़ा धोई. गनीमत अतने बा कि रात के पुरवईया झब्बर झब्बर नइखे बहत.
बिहारी लोग सावधान!
रामविलास पासवान भविष्यवाणी कइले बाड़न कि अगिला सरकार लालू रामविलास गठजोड़ के बनी. अगर ई भविष्यवाणी सही साबित हो गइल त बिहार फेर से ओही तरह बरबादी का राह पर चल पड़ी जइसे लालू राबड़ी का राज में सतरह साल ले चलल रहे. हालात अतना खराब हो गइल रहे कि बिहार के देश के सबसे खराब राज्य मानल जाये लागल रहे. अपराधियन के राज चलत रहे तब. लोग कहेला कि एक बेर पटना के एगो मशहूर डाक्टर के कार चोरी भइल रहे त ऊ नेताजी का आवास पर मिलल रहे आ डाक्टर साहब पचास हजार रुपिया चन्दा दे के आपन गाड़ी वापिस ले आइल रहले. बुद्धिमान आदमी रहले से कहीं केस कचहरी का चक्कर में ना फँसले.
कइसे चलल जाव ई कइसे सिखलावल जाय सीआरपी जवानन के
छत्तीसगढ़ के पुलिस डीजीपी विश्व रंजन कहले बाड़े कि एह सवाल के जवाब उनका लगे नइखे कि काहे सीआरपीएफ के जवान बार बार एह तरह से मारल जा रहल बाड़े. कहले कि एकर जवाब छत्तीसगढ़ पुलिस कइसे दे सकेला? ओह लोग के जवन सुविधा चाहीं ऊ हर संबव सुविधा उपलब्ध करा दिहल जाला. अब ओह लोग के चलहू ना आवे त ई कइसे सिखलावाल जाय? अब एहसे खराब बात केहू का कह सकेला? धन्य बानी डीजीपी साहब रउरा!
फिदायिन हमला में ४२ के मौत १८ घवाहिल
पाकिस्तान का लाहौर में एगो सूफी धर्मस्थल पर फिदायिन हमला का चलते कम से कम ४२ आदमी के जान चल गइल बा आ करीब १८० लोग घवाहिल हो गइल बा जवना में पचीस जने के हालात बहुत खराब बा. तीन गो हमलावर एह दाता दरबार पर तब हमला कइले जब हजारन लोग ओहिजा जमा रहे. दाता दरबार लाहौर के पालक सूफी संत का याद में बा.
अलगाववादियन का मार्च का चलते पूरा श्रीनगर में कर्फ्यू
काश्मीर में पाकिस्तान समर्थक अलगाववादी आजु मार्च निकाले के एलान कइले रहन जवना का चलते हालात अउरी बिगड़े के अनेसा रहुवे. एह चलते पूरा श्रीनगर में कर्फ्यू लगा दिहल गइल बा. दक्षिण काश्मीर में पहिले से चलत आ रहल कर्फ्यू में कवनो ढील नइखे दिहल गइल. श्रीनगर के ईदगाह मैदान के पूरा सील कर दिहल गइल बा कि ओहिजा केहू बिटोरा ना सके.
खेल का दुनिया से
ललित मोदी के फैसला शनिचर का दिने होखे जा रहल बीसीसीआई का विशेष आमसभा में लिहल जाई जहवाँ उनका के निकाले का दिशा में फैसला होखे के पूरा अनेसा बा. ओने आईसीसी फैसला लिहले बा कि सुरक्षा कारण से पाकिस्तान में २०१५ तक कवनो टूर्नामेंट के मंजूरी ना दिहल जाई. विम्बल्डन टेनिस में भारत के लिएण्डर पेस आ जिंबाब्वे के कारा ब्लैक के जोड़ी मिश्रित युगल का सेमी फाइनल में चहुँप गइल बा. फुटबाल में हार का बाद अपना देश में मार के डर उत्तर कोरिया आ नाइजीरिया के खिलाड़ियन के सता रहल बा. फ्रांसो अपना टीम से हार के जबाब मँगले बा.


text:
मधु सिंह के परोसल आ यश एण्ड राज इंटरटेनमेंट के बैनर तले बनल सुपरस्टार पवन सिंह-अक्षरा सिंह के जोड़ी से सजल फिलिम ‘ठोक देब’ 16 मई के बिहार आ झारखंड के सिनेमाघरन में रिलीज कइल जाई.
निर्मात्री जे नीलम आ नरेन्द्र कौर (सिमरन) के एह फिलिम के निर्देशन अजय कुमार के बा. फिलिम में पवन सिंह आ अक्षरा सिंह का साथे नवोदित सुजीत गुप्ता, दिव्या द्विवेदी, मनोज द्विवेदी, ब्रजेश त्रिपाठी, गोपाल राय, अंजली श्रीवास्तव, विपिन सिंह आ नीलीमा सिंह के प्रमुख भूमिका बा. आयटम गीत में संगीता तिवारी, सीमा सिंह आ शिवानी सामंत नजर अइहें. गीतकार आ संगीतकार एस. कुमार हउवें.
(प्रशांत-निशांत)


text:
– संकेत बी॰ बेदर्दी
हालही में रिलीज भइल भोजपुरी फिलिम ‘खून भरी हमार मांग’ के निर्देशन पक्ष एतना कमजोर बा कि दर्शक सिनेमाघर में ई कहला से नइखन चुकत कि केतना बेकार निर्देशन बा एह फिलिम के कि तनिको समझ में नइखे आवत.
दर्शकन से बतियवला आ खुद फिलिम देखला के बाद इहे मालूम भइल कि सचहू फिलिम के निर्देशन पक्ष बहुते कमजोर बा. राजकुमार आर॰ पाण्डेय के बाकी फिलिमन का अपेक्षा एकर निर्देशन बहुते कमजोर बा. मल्टी स्टार पावर देखावे का चक्कर में फिलिम के कहानी पीछे छूटत नजर आवत बा.
फिलिम के पहिलका हिस्सा मजबूत बा लेकिन मध्यांतर का बाद फिलिम बिखरात गइल बिया. कहानी में जहां भावुक दृश्य बा ओहिजा रोमांटिक गाना के जबरन पेश क के ओह सीन के मार्मिकता खतम कर दिहल गइल बा.
कहानी में मोना के प्रेमी नकारात्मक किरदार में बा लेकिन पूरा फिलिम में ओहके सकारात्मक किरदार में राखल गइल बा. जवन कि दर्शकन के पचत नइखे. मोनालिसा पर फिलिमावल मुजरा दर्शक लोगन के थिर क देत बा जबकि अमूमन मुजरा देख के दर्शकन में उत्साह देखाई देला. फिलिम में कहानी से बेसी कलाकार होखे का चलते सभकर किरदार सही से उकेरे में निर्देशक चुक गइल बाड़न. अइसन लागत बा कि दर्शक फिलिम ना कलाकारन के जमावड़ा देखे आइल बाड़े. फिलिम में ‘करूआ तेल’ गाना जबरन घुसावल गइल बा. कहानी से एह गाना के दूर दूर ले कवनो मतलब नइखे. राजकुमार आर॰ पाण्डेय कहीं ना कहीं मनमोहन देसाई के नकल करे लागल बाड़े आज काल्ह. बाकिर उनुका याद राखे के चाहीं कि मनमोहन देसाई के फिलिमन में कहानिए खास होखत रहे.
एह फिलिम के देखला से मन में सवाल उठे लागत बा कि आखिर राजकुमार आर॰ पाण्डेय के निर्देशन दिन प दिन कमजोर काहे होखल जात बा.
संकेत बेदर्दी गोपालगंज के हउवन आ फिलहाल भागलपुर में सक्रिय पत्रकार बाड़ें. बेदर्दी आपनो एगो वेबसाइट चलावेलें जवना के नाम हऽ
www.filmidose.biz
ई त भइल एगो समीक्षा. रउरो सभे में से केहू फिलिम के देखले होखे त एह बारे में आपन राय देव. ना त प्रचारक लोग के ‘ले दही’ त चलते रहेला आ चलतो रही जबले रउरा सभे फिलिम देखला का बाद आपन राय ना बतावत रहब.
– संपादक


text:
इंडस्ट्री के जानल-मानल म्यूजिक डायरेक्टर सुजीत चौबे अब हमनी का बीचे नइखन. पिछला 18 जून के दिल के दौरा पड़ला का बाद चौबे जी के गशगालाभ हो गइल.
पैंतालीस साल के अपना जिनिगी में सुजीत जी अपना संगीत करिअर में अनेके हिंदी आ भोजपुरी फिलिमन में संगीत दिहनी. सुजीत जी के बेहद करीबी आ फिल्म निर्देशक ब्रज भूषण जी बतवनी कि बनारस के रहे वाला सुजीत जी पिछला दिने एगो स्टेज शो ला भदोही गइल रहीं जहाॅ दिले के दौरा पड़ला का बाद उहाँ के निधन हो गइल. चौबे जी अपना पीछे पत्नी, एगो बेटा आ एगो बेटी छोड़ गइल बानी.
सुजीत जी के संगीत वाली फिलिमन में हिन्दीं फिल्म ‘एम३’ के अलावा भोजपुरी के ‘नंदू निकम्मा’, ‘सजन संग लागी लगानिया रे’, ‘राजाजी’, ‘सास रानी बहू नौकरानी’ वगैरह खास रहली सँ. एकरा अलावे सुजीत जी अनेके म्यूजिक एल्बम आ भोजपुरी टीवी चैनल ‘महुआ’ अउर ‘संगीत भोजपुरी’ के धारावाहिकन में संगीत दिहल करत रहीं.
बेहद धार्मिक रहल सुजीत जी के एह तरह अचानके भइल निधन से सगरी इंडस्ट्री सदमा में बिया. सभे इहे प्रार्थना करत बा कि चौबे जी के आत्मा के शांति मिलो आ एह दुख के सहन करे के शक्ति मिलो परिवार के. सुपरस्टार रवि किशन चौबे जी के श्रद्धांजलि देत कहलन कि ‘सुजीत जी जइसन महान कलाकार के चल गइला से बहुत दुखि बानी. चौबे जी बढ़िया संगीतकार होखला का साथही बढ़िया इंसानो रहीं. उहाँ के भोजपुरी इंडस्ट्री के बहुते कुछ दिहनी.
(संजय भूषण पटियाला)


text:
सिनेमा भोजपुरी के डांसिंग क्वीन सीमा सिंह आजकल विजयपथ पर चलत बारी आ जवने फिलिम में सीमा सिंह के डांस के तड़का मिलेला ऊ फिलिम जरूर विजयपथ पर चल निकलेले. आजुकाल्हु सीमा सिंह जवना फिलिम में काम करत बाड़ी ओकर नाँवे ह ‘विजय पथ’.
संजीव बोहरपी निर्देशित एह फिलिम ला सीमा सिंह पिछला दिनें मुंबई के बसरा स्टूडियो में लगावल सेट पर एगो नायाब आयटम नम्बर शूट करवली. एह नृत्य में नृत्य निर्देशक कानू मुखर्जी सीमा सिहं के आसमान से उतरत परी के रूप में देखवले बाड़ें. आ परिओ अइसन कि जेही देखे उहे कह उठे कि वाह सीमा! जब ई गाना फिलिमावल गइल त सेट पर नाहियो त दू सौ डांसर मौजूद रहलें. एह डांस आयटम के कमाल के बतावत सीमा सिंह के कहना बा कि एह आयटम पर उनुका गर्व बा.
शाहजहां शेख के बनावल आ संजीव बोहरपी निर्देशित एह फिलिम में विजय वर्मा, मोनालिसा, आदित्य मोहन, संजय पांडे आ किरण यादव के मुख्य भूमिका बा. आ तय बा कि सीमा के डांस एहू फिलिम के विजयपथ पर लेइए जाई.
(शशिकांत सिंह, रंजन सिन्हा)


text:
कांग्रेस जेकरे के आपन नेता बनावे, लालू ओकरे पाछा चलीहें
रांची 17 दिसम्बर (वार्ता) राजद:अध्यक्ष आ बिहार के मुख्यमंत्री रह चुकल लालू प्रसाद यादव आजु एगो संवाददाता सम्मेलन में कहलन कि कांग्रेस जेकरे के नेता बनाई उ ओकरे समर्थन करीहें.
लालू इहो कहलन कि राहुल गांधी प्रधानमंत्री पद जोग बाड़न. बाकिर लालू का राय में कांग्रेस के चुनाव से पहिले अपना नेता के नाम के घोषणा ना करे के चाहीं.
बिहार सरकार का बारे में लालू कहलन कि एकरा से सभे परेशान बा. जदयू आ भाजपा मरल पड़ल बाड़ी सँ. कहलन कि राजद पटना में एगो रैली करी जवना के तारीख के एलान जल्दिए कइल जाई.
लालू आरोप लगवलन कि उनुका के सीबीआई के मार्फत फँसावे के काम राजग कइलसि.


text:
जिला वाराणसी, ब्लाक चिरईगावं, गावं सिंहपुर के दलित बस्ती। इहां के लोग के रहे के घर नाहीं हव लोग मिट्टी के घर में रहत हयन। लेकिन उ भी गिरत भहरात हव। लगभग एक हजार आबादी वाले इ जगह में पीढ़यों से आवास नाहीं हव।
छोटेलाल भारतीय, पप्पू पियारी, शान्ती देवी इ लोगन के कहब हव कि इ समस्या खातिर के हमने कई बार सभासद से कहली। लेकिन कभी कउनों सुनवाई नाहीं भयल। लोग खाली टाल मटोल करलन। सबसे ज्यादा बरसात में परेशानी होला। ठण्डी आउर गर्मी त कइसो कइसो बीत जाला।
इ सब के बारे में सभासद अजय जैन के कहब हव कि एक सयाल से प्रस्ताव पर प्रस्ताव डालत हई सरकार काम बस कहे भर के हव। कागज पर योजना बन के पड़ल हव।
जिला वाराणसी, ब्लाक चिरईगावं, गावं सिंहपुर के दलित बस्ती। इहां के लोग के रहे के घर नाहीं हव लोग मिट्टी के घर में रहत हयन। लेकिन उ भी गिरत भहरात हव। लगभग एक हजार आबादी वाले इ जगह में पीढ़यों से आवास नाहीं हव।


text:
छ समय पहिले एगो रिपोर्ट आइल रहे कि भोजपुरी भारत के अइसन भाषा बा जवन सबसे तेजी से आगे बढ़ रहल बा। भोजपुरी भाषी समाज में जागरूक लोग के संख्या में बढ़ोतरी भइल बा, भोजपुरी साहित्य रचे आ पढ़े में लोग के रुचि बढ़ रहल बा।
अइसन में जरूरी बा की भोजपुरी साहित्य के ज्यादा से ज्यादा मंच मिले ताकि नवका पौध के भी हौसला बढ़े आ भोजपुरी अपना यात्रा में बिना रुके आगे बढ़त रहो। भोजपुरी भाषा, साहित्य आ संस्कृति के प्रचार-प्रसार आ संरक्षण के उद्देश्य संगठित भइल रहे संस्था जय भोजपुरी जय भोजपुरिया। भोजपुरी के शेक्सपियर भिखारी ठाकुर जी के पुण्यतिथी के पावन स्मृति पर 15 जुलाई, 2018 के गाँधी शान्ति प्रतिष्ठान के सभागार में राष्ट्रीय भोजपुरी कवि सम्मेलन के आयोजन भईल ।
कार्यक्रम के सबसे जरूरी कड़ी यानी कि मंच संचालन के दायित्व सुप्रसिद्ध रंगकर्मी लव कांत सिंह बहुत बढिया से निभवले। दिप प्रज्वलन से कार्यक्रम के समहुत भईल आ सन्स्था के अध्यक्ष श्री सतीश कुमार त्रिपाठी जी जय भोजपुरी जय भोजपुरिया के अब तक के सफर के कहानी कइसे एगो मादरी जुबान के प्रेमी नवजवान गणेश नाथ तिवारी “श्रीकरपुरी” के द्वारा गठित वाट्सएप समुह कम समय मे ही सन्स्था के रूप में बदल गईल, श्रोता लोग के सामने रखले ।
केशव मोहन पाण्डेय के कविता “आजुवो भरमावे वाला, भरमावता गौरैया के” से कवि सम्मेलन के आगाज़ भईल, जे पी द्विवेदी के गीत “पियउ कवने अफतीया अझुराइल बाड़” दर्शक लोग के थपरी पिटे के मजबुर कईलस ।
डॉ पुष्पा सिंह बिसेन जी के कविता ” मुठी भर आतंकी के बल पर, उत्पाती मचवले बाड़” श्रोता लोग में जोश भरे में कामयाब भईल । नवका पौध विबेक पाण्डेय के कविता “लागल प्रेम के बेमारी, मिलल आधुनिक नारी” श्रोता लोग के चेहरा प हंसी बिखेरे में कामयाब भईल । जलज कुमार अनुपम के कविता “हउवे पहचान हमनीके जान” सुन के गर्व से सीना चौड़ा भ गईल ।
पँडित राजीव के कविता “हम हई भोजपुरी पाठा” डॉ प्रमोद पूरी के “हम गरीब हमार चिन्ता, दु जून जे निवाला बा”, दिलीप पैनाली जी के कविता” काहें केहू के केहु बढ़ाई” श्रोता लोग के मंत्रमुग्ध करे में कामयाब भईल । तारकेश्वर राय जी के कविता “बड़ी याद आवेले मोरे गउवां के गलियां” श्रोता के मानस में गांव क याद ताजा क देहलस । लव कान्त सिंह के कविता “पहिले जइसन अब आपन गावँ ना रहल” श्रोता के थपरी बटोरलस ।
इहो पढ़ी: सिमट रहल लोकराग कजरी : जयशंकर प्रसाद द्विवेदी
गणेश नाथ तिवारी श्रीकरपुरी के “बेटी बचाई, बेटी पढ़ाई” आधी आबादी के बचावे के समय सामयिक कविता सभकर मन मोह लिहलस । सजंय कुमार ओझा जी के हास्य कविता सभागार में उपस्थित लोग के ठेठा के हंसे प मजबुर कइलस ।
रामप्रकाश तिवारी के कविता “एगो हँसी ख़ातिर वक़्त नइखे” बर्तमान समाज प कटाक्ष भी श्रोता के निमन लागल । बिनोद गिरी के सावन गीत श्रोता के लोकगीत के प्रति लगाव के बढ़वलस आ खूब थपरी बटोरलस । एकरा अलावा येह भोजपुरी कवि सम्मेलन में नवजागरण प्रकाशन के राज कुमार अनुरागी, बिख्यात रंगकर्मी महेन्द्र प्रसाद सिंह, डॉ मुन्ना पाण्डेय, पत्रकार, साहीतयकार, लाल बिहारी लाल, गाजियाबाद से सुनील सिन्हा, सन्तोष कुमार “सरस”, अनूप श्रीवास्तव, बी एम उपाध्याय आदि महानुभाव लोग अपना कविता से माईभाषा के सम्मान में चार चाँद लगवलन ।
बड़ा ख़ुशी आ गौरव के बात बा की खाली सोसल मीडिया के जोर प सुदूर गाँव, महानगर, विदेश से भी श्रोता लोग कार्यक्रम में उपस्थित भईले । गांधी प्रतिष्ठान के सभागार दर्शक से भरल रहे, भीषण उमस आ गरमी के बावजूद भोजपुरी के प्रति नेह क्षोह देखके लागता की भोजपुरी के प्रति जनमानस के मन मे पियार त बड़ले बा जरूरत बा येके सही दिशा देवे के । येह कवि सम्मेलन में हर उमिर के लोग के साथ आधी आबादी क उपस्थिति उत्साहजनक रहे । कार्यक्रम के सफलता एहि बात से तय हो जाता कि पूरा कार्यक्रम के दौरान नवका पीढ़ी भी उपस्थिति आ जमल रहे।
ध्यान दीं: भोजपुरी कथा कहानी, कविता आ साहित्य पढ़े खातिर जोगीरा के फेसबुक पेज के लाइक करीं


text:
जिला सीतामढ़ी, प्रखण्ड रीगा, पंचायत सिरौली प्रथम, गांव जयनगर। उहां लगभग पचास लोग के घर में वी.पी.एल. के तहत नौ महिना पहिले मीटर, बोर्ड, तार सेट होलई मगर ट्रांसफाॅर्मर न रहे के कारण उहां बिजली न मिल रहल हई। जेई कारण लोग परेशान छथिन।
गांव के लोग राजेश सिंह, उमेष सिंह, सुबोध सिंह लगभग बीस लोग कहलथिन कि ऐई गांव में कहियो से बि जली न रहई। अब नौ महिना पहिले हमरा सब के घर में बी.पी.एल. के तहत बिजली के लेल मीटर, बोर्ड, तार अउर गांव में पोल भी लाग गेल। मगर आज तक बिजली न मिल रहल हई। सोह के लेल सब लागल हई। जब से बिजली विभाग के लोग इहां तार, मीटर, बोर्ड, पाईप लगा के गेलथिन तब से एक बार गांव में न अलथिन। ट्रांसफाॅर्मर लगावे के लेल पोल भी हलल हई। मगर आज तक ट्रांसफाॅर्मर न लगलई। बिजली के बिना मोबाईल चार्ज, पंखा, टी.वी., बच्चा के पढ़ाई में बहुत दिक्कत हो रहल हई।
म्ुखिया पवन कुमार कहलथिन कि हम कोषिष कर रहल छी कि जल्दी गांव में बिजली आवे।
बिजली विभाग के अशिस्टेन्ट भाग्यनारायण बैठा कहलथिन कि गांव के लोग सब बैरगीनिया बिजली विभाग में आवेदन जमा करे परतई। तब उहां बिजली चालू कयल जतई।
ट्रांसफाॅर्मर बिना बिजली न हई
जिला सीतामढ़ी, प्रखण्ड रीगा, पंचायत सिरौली प्रथम, गांव जयनगर। उहां लगभग पचास लोग के घर में वी.पी.एल. के तहत नौ महिना पहिले मीटर, बोर्ड, तार सेट होलई मगर ट्रांसफाॅर्मर न रहे के कारण उहां बिजली न मिल रहल हई। जेई कारण लोग परेशान छथिन।


text:
भोजपुरिया गायकी के सिरमौर आ सुपर स्टार पवन सिंह भोजपुरी फिल्म निर्माण कंपनी मिथिला टाकिज संगे आपन हेट्रिक पूरा लिहलन. हाल ही में पवन सिंह “राखेला शान भोजपुरिया जवान” के शूटिंग कइलन जवन मिथिला टाकिज संगे उनकर तिसरकी फिलिम हवे आ तीनों में पवन सिंह मुख्य भूमिका में बाड़न. मिथिला टाकिज संगे पवन सिंह के पहिलका फिलिम रहल रवि भूषण निर्देशित गुंडईराज, दुसरकी रहल रविए भूषण का निर्देशन में बनल “डकैत”. ई फिलिम जल्दिए रिलीज होखे वाली बा. एह फिल्म में डकैत पवन सिंह के साथ देबे वाला कलाकारन में मोनालिसा, प्रतिभा पाण्डेय, चांदनी चोपड़ा के नाम बा. “राखेला शान भोजपुरिया जवान” के खासियत ई बा कि एह फिलिम से पवन सिंह संगीत निर्देशन शुरू कइले बाड़न. एह फिलिम के नायिका बाड़ी प्रतिभा पाण्डेय आ बाकी मुख्य किरदारन में बृजेश त्रिपाठी, मनोज टाइगर, दिलीप सिन्हा, गौरी शंकर, मनीष चतुर्वेदी वगैरह के नाम बा. फिलिम अब जल्दिए रिलीज होखे के तइयारी में बा.
(अपना न्यूज़ के रपट)


text:
वरिष्ठ पत्रकार आ भोजपुरी के चर्चित कथाकार गिरिजाशंकर राय “गिरिजेश” भोजपुरी माटी आ बोली-बानी के संवेदनशील रचनाकार रहलन. उनका कहानियन में भोजपुरी जीवन जगत के जथारथ आ जथारथ का भीतर के साँच उद्घाटित भइल.” ई विचार बलिया के श्रीराम कालोनी में विश्व भोजपुरी सम्मेलन के बलिया इकाई का तरफ से अतवार का साँझि आयोजित शीकसंवेदन सभा में सम्मेलन के राष्ट्रीय सचिव डा॰ अशोक द्विवेदी प्रगट कइलन.
जनपद का साहित्यकारन का एह बइठकी में बोलत ऊ कहलन कि गिरिजेश जी का पत्रकारिता कैरियर के शुरुआत १९५६ में कलकत्ता से प्रकाशित “हरिजन मित्र” के संपादन से शुरू भइल आ बाद में वाराणसी के “आज” आ “गाण्डीव” दैनिक से जड़लन. १९९० में गोरखपुर का “आज” कार्यालय से रिटायर भइला का बाद ऊ “लोकसत्ता” मासिक के संपादन करत रहलन. भोजपुरी में उनकर “बैरिन बँसुरिया”, “रेस के घोड़ा”, आ “तनी बोलऽ हो मैना” नाँव से तीन गो कहानी संग्रह प्रकाशित बा, गिरिजेश जी का असामयिक निधन से भोजपुरी साहित्य जगत मर्माहत बा.
सभा में उपस्थित कन्हैया पाण्डेय, विजय मिश्र, हीरालाल हीरा, शशि प्रेमदेव, डा॰ श्रीराम सिंह, रमेशचन्द्र, डा॰ ओ॰पी॰ सिंह, बृजमोहन प्रसाद अनाड़ी, शिवजी पाण्डेय रसराज, वगैरह लोग श्रद्धांजलि अर्पित कइल. अध्यक्षता शंभुनाथ उपाध्याय कइलन. सभा का आखिर में दू मिनट ला मौन रख के दिवंगत आत्मा का शांति खातिर ईश्वर से प्रार्थना कइल गइल.


text:
“कन्यादान_के_अधिकार………
पूरा बीस साल बाद मंजू आपन बेटी शिवानी के लेके गाँवे आईल रहली।घर के कोना-कोना से उनकर ईयाद जुडल रहे।आँगना,दुवार,तुलसी-चौड़ा,ईनार,निम के गाछ सब मंजू के बीस बरिष पहिले के जिनगी ईयाद दिवावत रहे।केतना सुंदर हसत-खेलत परिवार रहे,सब केहू आँख में बसा के राखे नवकी दुलहिन के बाकिर उ रात उनका खातिर कवनो अमावस के रात से कम ना रहे,उनका हसत-खेलत जिनगी के आपन कालिख से तोप दिेहलस।उ तूफान भरल रात आ अचानक उठल छाती के दर्द उनका पति के हमेशा खातिर उनका से छीन लिहलस आ इहाँ से उनकर जिनगी आपन दोसरका रूप देखावे लागल।
काल्ह ले जे दुल्हिन आँखि के पुतरी नियन रहली अब बस एगो अभागिन विधवा होके रह गईल रहली।घर के लोग अंधविश्वास में बेसी भरोसा करत रहे लोग।सब केहू के ब्यवहार बदले लागल रहे।अब त निमन काम पर जाए के बेरा लोग उनकर मुँह भी देखल ना चाहे।हर काम मे शुभ-अशुभ देखाए लागल।जवन घर मे उ आँखि के पुतरी बन के रहल रहली आज ओहि घर में उनकर जगह एगो अभागिन के हो गईल रहे।एगो त पति के गईला के दुःख आ दोसर घर के लोग के ई बदलल ब्यवहार अब उनका से बर्दाश्त ना भईल। उ अपना दुधमुंही बेटी के गोदी में लेके घर से दूर एगो अनजान शहर में निकल गईली जहाँ उ ई सब भेदभाव से अलग जी सकस।शहर जाके एगो अस्पताल में नर्स के नॉकरी करे लगली आ जवन मिले ओहिसे आपन आ आपना दुधमुंही बेटी के पेट जियावे लगली।कबो-कबो एगो चिट्ठी घर से आ जाव समाचार खातिर बस। मंजू मेहनत-मजदूरी क के आज उहे दुधमुंही बेटी के डॉ. बना लिहले रहली आ ओकरे बियाह खातिर आज फेर एकबार उ आपन ओहि घर मे आईल रहली।
घर में अबहुओं कुछ बदलल ना रहे।आजो लोग के सोंच उहे रहे आ ससुरजी साफ-साफ कह दिहले रहनी की बेटी के बियाह में कन्या दान चाचा-चाची करी काहे से कन्यादान सुहागन दंपत्ति ही करेला।ससुरजी के बात सुन के मंजु दुःखी त बहुते भईली बाकिर बेटी के भविष्य के साथे उ कवनो जोखिम ना लेवे के चाहत रहली आ एहीसे ससुरजी के बात उ स्वीकार क लिहली।जवन बेटी के छाती से लगाके पोसली,आपन खून-पसीना के कमाई से पढवली-लिखवली आज जब ओकर बियाह होता त कन्यादान के हक भी छीना गईल रहे।मंजू त आपना मन के समझा लेस आ आपन करम के दोष मान के चुप रह जास।बाकिर शिवानी एगो पढ़ल-लिखल समझदार लईकी रहली उ कईसे मान लेती ई सब अंधविश्वास। कुछ क त ना सकत रहली तबहुँ मन मे ठान लिहले रहली, “चाहे कुछउ हो जाव हमार कन्यादान होइ त माई करीहें ना त केहू ना” बाकिर उनका कवनो रास्ता ना बुझाय,आखिर ई संभव कईसे हो पाई।
घर मे खुशी के माहौल रहे,लोग-रिश्तेदार आवे लागल ,गीत-मंगल होखे लागल बाकिर मंजू कवनो ना कवनो बहाने ए सब से दूरी बनाके राखस।शिवानी सब बुझत रहली माई के ई बदलल ब्यबहार के कारण बाकिर उहो मजबूर रहली। तय तिथिनुसार बारात आईल,सब केहु बारात के स्वागत में रहे आ शिवानी के मन में त कुछ आउरी चलत रहे।बियाह के बिधि-बिधान होखे लागल।जब कन्यादान के बारी आईल पंडिजी कहनी,
“अब लईकी के माता -पिता आगा आ जाओ,कन्यादान के बेरा हो गईल बा”
पहिलही से तय बात के आधार पर चाचा-चाची आगा आईल लोग बाकिर ओहि समय शिवानी साफ इनकार क दिहली आ कहली “आज कन्यादान केहू करि त उ हमार माई ओकरा अलावा ई अधिकार केहू के नईखे…..”
सब केहू आग पीछा देखे लागल,बाराती से घाराती सगरो शोर हो गईल,लोग समझावे के कोशिश करे लागल।शिवानी कहली हम रउरा लोगिन के बात माने खातिर तइयार बानी बाकिर पहिले हमरा आपन सवाल के जवाब चाही,
” जब स्त्री के ना रहला पर पुरुष लोटा बांध के कन्यादान क सकता त स्त्री काहे ना???
“जब जन्म देवे के बेरा,पालन-पोषण के बेरा,पढ़ावे-लिखावे के बेरा उ अभागिन नइखे त कन्यादान के बेरा अभागिन कइसे हो गईल???
“का ई सब पुरुषप्रधान समाज के जबरदस्ती थोपल कानून ना ह ???”
शिवानी के बात सुनी के सब केहू के मुरी नीचा हो गईल,केहू के लगे उनकर सवाल के जवाब ना रहे।तब गाँव के मुखिया जी आग़ा बढ़के कहनि “बात त ई बेटी के सोलह आना साँच बा,दुनिया कहाँ से कहाँ चल गईल आ हमनी आजो अंधविश्वास के बोझा उठवले घुमतानी सन,हमहुँ ए बेटी के साथे बानी आ इनका बात के समर्थन करतानी। “माई त माई होले उ अपना बच्चा खातिर अभागिन कईसे हो सकेले???…”
सब केहू शिवानी के बात मान गईल आ ससुरजी के भी आपना गलती के एहसास हो गईल उ अपना साथे आपन पतोह मंजू के लिया अइनी आ हाथ जोड़ के माफी मांगे लगनी”हमरा के माफ के द ताहरां संगे बहुत अन्याय भईल बा ए अंधविश्वास के चलते बाकिर आज से हम वचन दे तानी अब कवनो भेद-भाव ना होखे देहेम”
मंजू आग़ा बढ़ के बाबूजी के हाथ ध लिहली राजी-खुशी शिवानी के कन्यादान सम्पन्न भईल आ ओकरे संगे एगो अन्धविश्वास के भी अंत भईल।
ग्राम-सिसई,भाया-तरवारा, पोस्ट-गोरयाकोठी,जिला-सिवान,बिहार


text:
शुक २२ जून से बिहार में रिलीज फिल्म ‘धूम मचईले राजा जी’ से गुंजन पंत आपन धूम मचावे आइल बाड़ी. मोहक मुस्कान आ सौन्दर्य क मूर्ति गुंजन पन्त के अभिनय आ रूप लावण्य के दीवाना सिनेप्रेमी उनुकर फिलिम देखे सिनेमाघर ले खींचाइल चल आवेलें.
चुनमुन पंडित निर्देशित फिल्म ‘किसना कईलस कमाल’ के दर्शक खूबे सराहले रहलें आ अब उनुके निर्देशन में बनल ‘धूम मचईले राजाजी’ के बिहार के सिनेप्रेमी ओही तरह हाथोहाथ लिहले बाड़ें. एह फिल्म के निर्माता सुरेश प्रसाद मरिक आ सूर्यकान्त निराला हउवें आ सह निर्माता बाड़ें सुरेन्द्र कुमार. संगीत रंजय बावला के गीत रामचंद्र सिंह, मनोज मोहित अउर सूर्यकान्त निराला के, छायांकन ए.बेलुमुरुगन, संकलन अरविन्द त्यागी के, मारधाड़ निर्देशन सिंह इज किंग के आ नृत्य निर्देशन केदार सुब्बा के बा.
मुख्य भूमिका में छोटू छलिया, गुंजन पन्त, रोहित राज, राखी त्रिपाठी, पंकज मेहता, निरुपमा श्री, बिपिन सिंह अउर जनार्दन सिंह बाड़ें.
(अपना न्यूज के रपट)


text:
जर से दूर होखल त हर बेटी के नियति होला हमनीके समाजिक ताना बाना के अनुसार । बेटी के जनमला के साथे साथ माई बाबू परिजन लाग जालन बेटी के बिदाई कइसे नीमन से होखी येह फिकिर में । एकर तैयारी त बेटी के जनमते शुरू हो जाला हमनीके समाज में ओइसने कवनो बाप के बेटी के डोली में बिदा कइला के जगहा आपन करेजा के टुकड़ा के अर्थी के कान्हा देवे के पर जाव त ओह बाप के पहाड़ जइसन दुःख क कल्पना भी आँखियन से लोर ढरकावे खातिर काफी बा कवनो पोढ़ करेजा के इंसान के भी । अइसने दारुण दुख के साथ गलबहियां करे के परल २८ अगस्त,२०१८ के छपरा के रिविलगंज के प्रसिद्ध स्वनाम धन्य लोकगायक अउरी संगीतकार उदय नारायण सिंह जी के, बेटी रहली “अनुभूति शांडिल्य तीस्ता” ।
उहे तीस्ता जवन महज १३ साल के कांच उमिर में ८० साल के आजादी के बीर सिपाही बाबू कुवंर सिंह के गाथा मनमोहक अंदाज में गा के प्रस्तुति दिहली देश के राजधानी दिल्ली में मौका रहे दिल्ली भोजपुरी मैथली अकादमी के लोक उत्स्व के शायद उ साल रहे २०१५, अक्टूबर के तीसरा हफ्ता रहे शायद जहां तक हमरा इयाद परता । ओह कार्यक्रम में हमरो शामिल होखे के मौका मीलल रहे दर्शक के रूप में । बीतल समय सिनेमा के रील नियर आँखि के सोझा जीवंत हो गइल हमरा स्मृति पटल प । कइसे बीर कुंवर सिंह के गाथा गावे वाली कलाकार के अचानक अनुपस्थिति के चलते तीस्ता के इ किरदार के मंच प प्रस्तुत करे के परल । हमनीके त सपनो में ना सोचनी जा की तीस्ता के इ पहिलका प्रस्तुति ह उहो बिना ख़ास तैयारी के कलाकार के अनुपस्थिति में, इ रहस्य के त अब हमनीके जनली ह जा मीडिया में आइल खबर पढ़ के, काहे की उनके मंच प देख के लगबे ना कइल की इ उनकर शुरुवात ह कुंवर बीर सिंह गाथा गावे के, गजब के आत्म बिस्वाश रहे तीस्ता में एगो सधल कलाकार नियन प्रस्तुति । उनकर गाथा सुन के उम्मीद के नावा किरण लउकल तीस्ता में भोजपुरिया समाज के की एक दिन जरूर भाग बहुरि भोजपुरी के । लेकिन शायद बिधना के इ मंजूर ना रहे तबे न असमय काल के गाल में समा गइली आ उम्मीद परवान चढ़े ले पहिलही ओकरा पर पानी फिर गइल । कुछ गिनल चुनल नावन में तीस्ता एगो नावँ रहे साफ़ सुथरा भोजपुरी गायकी में ।
तीस्ता अइसन समय में लोकगीत संगीत के बाहँ धइली, जब लोकसंगीत के प्रस्तुत करत गायक कलाकार लोग दरसक श्रोता खातिर झनकत रहे आ ऑर्केस्टा के अश्लील द्विअर्थी गीत के बोल प ठुमका लगावत कलाकार के दर्शन खातिर भीड़ हुमञ्च के उपचत रहे । पंडाल में मुण्डे मुंड लउके। उहो एगो पुरान गाथा पुरनिया बाबू कुंवर सिंह क मंचन एतना सुंदर ढंग से प्रस्तुति की दर्शक चुंबक नियन बंध के रह जांस । गजब के अंदाज रहे गाथा के गावे के । तीस्ता के गायन आ डफली लेके के मंच प घूमी घूमी के आत्म बिस्वाश के साथे प्रस्तुति करत देखी के उनकरा मे तेजन बाई क साक्षात दर्शन होखे । खनकत आवाज, नपा तुला सधा अभिनय उमिर से बढ़ी के संजीदगी । भोजपुरी के आस जागल आपन येह बेटी से ।
बीर कुंवर सिंह के नेवता के गजब अंदाज में बतावे वाली आ आपन सुंदर आवाज से दर्शक के रग रग फड़कावे वाली ओह पुरान समय के जीवंत करे वाली तीस्ता के बीमारी के खबर सुनके भोजपुरिया समाज पूरा देश के बाउंड्री के तुर विदेश तक ले गोल पार्टी बंदी से ऊपर उठी के जगत के पालनहार से दुवा रूपी जाल से उनकर जिनगी के रोकल चहलस बाकी कहाँ सफल भइल ? मउवत के आज तक ले के रोक पवले बा जे अब रोक पाइत भगवान तीस्ता के अपना लगे बोला लिहलन । तीस्ता के गइला से खाली भइल जगह क पुरती एतना आसान त नइखे । आजो भोजपुरी क मौजूदा हालत केहू से छुपल नइखे, अश्लीलता क आंधी भोजपुरी क जर के हुलसा के राख देले बिया । मुरझा गइल बा कला जगत आपन इ कलाकार के असमय अचके गइला से ।
बहुत कम समय क साथ मिलल तीस्ता क भोजपुरिया समाज के । लेकिन जवन उम्मीद के अलख जगवली उ लोकसंगीत क, उ भोजपुरिया समाज कबो ना भुला पाइ । आज तीस्ता सशरीर त नइखी हमनीके बिच में लेकिन उनकर गावल बीर कुवंर सिंह गाथा हमनीके इयाद में उनके हमेशा ज़िंदा राखी । जगत के पालनहार से दसो नोहं जोर के निहोरा बा की दिवंगत आत्मा के शांति दिहिं अउरी अपना असीम प्रकाश में समाहित करीं । तीस्ता के बहाव के रोकल कहाँ सम्भव बा इ त अनवरत बही ………. लोर भरल अँखियन से तीस्ता के हियरा से श्रद्धांजलि बा ।
## तारकेश्वर राय “तारक”
ग्राम + पोस्ट : सोनहरियाँ, भुवालचक
जिला : गाजीपुर, उत्तरप्रदेश


text:
भोजपुरी सिनेमा के बढ़त कदम का साथ ताल में ताल मिलावत भोजपुरी सिनेमा पत्रकारितो नया नया मुकाम हासिल कर रहल बा. एही कड़ी में सिने भोजपुरिया के नाम से एगो फिल्मी पत्रिका शुरु भइल बा.
इहो पत्रिका दू साल पहिले से प्रकाशित हो रहल भोजपुरी सिटी नाम के पत्रिका का तरह हिन्दी में बा काहे कि प्रकाशक आ संपादक का राय में भोजपुरी सिनेमा में खाली भोजपुरिये लोग के रुचि नइखे. सिने भोजपुरिया के पहिलका अंक प्रकाशित हो चुकल बा आ देशभर के थियेटर, निर्देशक, आ निर्माता लोग के भेजल गइल बा. पत्रिका का संबंध में जानकारी करे खातिर पत्रिका के संपादक उदयवीर सेनापति से संपर्क कइल जा सकेला. उनकर इमेल पता हऽ udaisenapati@yahoo.co.in
पत्रिका के एगो मकसद इहो बा कि नवोदित कलाकारन आ फिल्म लेखक आ गीतकारन के फिल्म नगरी से जोड़े खातिर पुल का तरह काम करो.


text:
विकिपीडिया:विकिप्रोजेक्ट
एगो विकिप्रोजेक्ट एक तरह के मंडली होला जहाँ विकिपीडिया पर योगदान करे वाला सदस्य लोग मिल के एगो टीम के रूप में काम करे ला आ विकिपीडिया के गुणवत्ता में सुधार करे ला। अइसन मंडली सभ अक्सरहा, कौनों एगो बिसय पर काम करे ला, जइसे के बिज्ञान से संबंधित लेख, या फिर कौनों भूगोलीय लोकेशन बीछ के ओह से जुडल लेख सुधारे ला, या फिर विकिपीडिया के आम रखरखाव काम में से कुछ के बीछ के आपन योगदान करे ला।
भोजपुरी विकिपीडिया पर सगरी चालू विकिप्रोजेक्ट के लिस्ट एकरे डायरेक्टरी में देखल जा सकत बाटे।
कौनों विकिप्रोजेक्ट आपन नया नियम नीति न बनावे ला आ विकिपीडिया के मूल नीति नियम के उल्लंघन ना करे ला। कौनों बिसेस लगाव भा राय या बिचारधारा से परभावित हो के लेखवन में अइसन बात लिखल जे विकिपीडिया के तटस्थता नीति के खिलाफ़ होखे, विकिप्रोजेक्ट के काम ना हवे आ अइसन ना करे के चाहीं।
प्रोजेक्ट खोजल[संपादन]
विकिप्रोजेक्ट सभ पर नया सदस्य लोग के हमेशा स्वागत बाटे आ लोग के एकरा खातिर उत्साहित कइल जाला कि अपना पसंद के विकिप्रोजेक्ट से जुड़े। आप भी एकदम फिरी हो के कौनों विकिप्रोजेक्ट, भा अपने पसंद के सगरी विकिप्रोजेक्ट सभ से जुड़ीं !
एगो विकिप्रोजेक्ट चालू कइल आ मैनेज कइल[संपादन]
मूल रूप से नया विकिप्रोजेक्ट बनावे के मतलब बाटे अइसन लोग के मंडली बनावल जे एक साथ मिल के कौनों बिसय पर काम कइल चाहत होखे।
नया विकिप्रोजेक्ट शुरू करे से पहिले, विकिप्रोजेक्ट के रूपरेखा आ ब्यवस्था पढ़ लीं, साथे-साथ पहिले से मौजूद विकिप्रोजेक्ट के इस्तेमाल करीं आ धियान से अध्ययन करीं की वास्तव में प्रैक्टिकल तरीका का बाटे जेवना के तहत ई विकिप्रोजेक्ट काम करत बाड़ें। एकरे बाद आप विकिप्रोजेक्ट प्रस्ताव पन्ना पर आपन प्रस्ताव रखीं आ विकिप्रोजेक्ट के शुरू करे के कारन आ जुड़े वाला सदस्य लोग के बारे में बताईं। आमतौर पर अगर कई सदस्य लोग कौनों विकिप्रोजेक्ट शुरू कइल चाहत बा आ एकरे महत्व के बारे में आश्वस्त बाटे, विकिप्रोजेक्ट शुरू कर सकत बाटे आ प्रस्ताव रखल कौनों जरूरी चीज नइखे। हालाँकि, प्रस्ताव रखे से कई चीज के सुबिधा हो जाला, लोग के सुझाव मिले ला आ प्रोजेक्ट अगर बनावे के फैसला हो जाय तब एकरे निर्माण में आपसी सहजोग से जल्दी से काम हो जाला, एकरा खातिर सदस्य जोड़े में आसानी हो जाला।
अन्य जानकारी[संपादन]
अउरी जानकारी खातिर, या अगर आपके मन कुछ सवाल होखे, देखल जाय विकिप्रोजेक्ट काउंसिल।
इहो देखल जाय[संपादन]
- विकिपीडिया:विकिपीडिया पर योगदान - ई जाने खातिर की कहाँ आ कइसे रउवाँ विकिपीडिया के मदद कर सकत बानी।